**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

### Στην Αθήνα, σήμερα, 23 Απριλίου 2024, ημέρα Τρίτη και ώρα 14.40΄, συνεδρίασε, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Βασίλειου Οικονόμου, με θέμα ημερήσιας διάταξης: «Συνέχιση της επεξεργασίας και εξέτασης του σχεδίου νόμου του Υπουργείου Κοινωνικής Συνοχής και Οικογένειας «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

### Στη συνεδρίαση παρέστησαν η Υπουργός Κοινωνικής Συνοχής και Οικογένειας, κυρία Σοφία Ζαχαράκη, η Υφυπουργός Κοινωνικής Συνοχής και Οικογένειας κυρία Μαρία -Αλεξάνδρα Κεφάλα, καθώς και αρμόδιοι υπηρεσιακοί παράγοντες.

### Στην Επιτροπή παρέστησαν και εξέθεσαν τις απόψεις τους, κατά τα οριζόμενα στο άρθρο 38 του Κανονισμού της Βουλής, οι κ.κ. Άρτεμις Αναγνώστου - Δεδούλη, Πρόεδρος του Εθνικού Κέντρου Κοινωνικής Αλληλεγγύης, Τριανταφυλλιά Αθανασίου, Πρόεδρος του Συνδέσμου Κοινωνικών Λειτουργών Ελλάδος, Ιωάννης Λιβανός, Πρόεδρος του Κέντρου Κοινωνικής Πρόνοιας της Περιφέρειας Αττικής, Γεώργιος Πρωτόπαπας, Γενικός Διευθυντής «Παιδικά Χωριά SOS Ελλάδος», Μαρία Μιχαηλίδου, Υπεύθυνη του Τμήματος Παιδικής Προστασίας του Γραφείου της UNICEF στην Ελλάδα, Βασίλειος Καραμητσόπουλος, Πρόεδρος του Σικιαριδείου Ιδρύματος, Ιωάννα Γεννηματά, Πρόεδρος του Κέντρου Υποδοχής και Αλληλεγγύης του Δήμου Αθηναίων, Ελβίρα Κούρκουλου, Πρόεδρος του Συλλόγου Υπαλλήλων του Υπουργείου Εργασίας και Κοινωνικής Ασφάλισης και Μαριανέλλα Κλώκα, Εκπρόσωπος του Ανθρωπιστικού Μη Κερδοσκοπικού Σωματείου PRAKSIS.

Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ. Ιωάννης Λυμβαίος, Οργανωτικός Γραμματέας της Εθνικής Συνομοσπονδίας Ατόμων με Αναπηρία, Πελοπίδας - Αλέξιος Νικολόπουλος, Υπεύθυνος Συνηγορίας του Δικτύου για τα Δικαιώματα του Παιδιούκαι Δημήτριος Κνης, Πρόεδρος του Συλλόγου Κοινωνικών Δομών για την Αντιμετώπιση της Φτώχειας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Λινού Αθηνά, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Τσίμαρης Ιωάννης, Κομνηνάκα Μαρία, Δάγκα Παρασκευή (Βιβή), Λαμπρούλης Γεώργιος, Κτενά Αφροδίτη, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Βρεττός Νικόλαος, Παπαδόπουλος Νικόλαος, Γαυγιωτάκης Μιχαήλ, Δημητριάδης Πέτρος, Κεφαλά Γεωργία (Τζώρτζια), Μπιμπίλας Σπυρίδων και Χουρδάκης Μιχαήλ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Καλησπέρα κυρίες και κύριοι συνάδελφοι. Ζητώ συγγνώμη από τους επισκέπτες μας για την καθυστέρηση. Είμαστε στη δεύτερη συνεδρίαση του σχεδίου νόμου του Υπουργείου Κοινωνικής Συνοχής και Οικογένειας με τίτλο: «Αναμόρφωση του προγράμματος «Στέγαση και Εργασία για τους αστέγους» και άλλες ρυθμίσεις για τη βελτίωση των υπηρεσιών κοινωνικής πρόνοιας - Σύσταση οριζόντιων υποστηρικτικών υπηρεσιών του Υπουργείου Κοινωνικής Συνοχής και Οικογένειας και άλλες διατάξεις». Είμαστε λοιπόν τώρα στην συνεδρίαση για την ακρόαση των κοινοβουλευτικών προσώπων, οι οποίοι θα τοποθετηθούν για το νομοσχέδιο.

Τον λόγο έχει η κυρία Υπουργός.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ζητώ συγνώμη από το κλίμα του διαλόγου και της ανταλλαγής απόψεων που είναι σίγουρο ότι σήμερα θα έχουμε, αλλά θέλω να αναφέρω κάτι και περιμένω να πάρει θέση και ο Βουλευτής της «Νίκης», ο οποίος χθες κατά τη διάρκεια της πρώτης συνεδρίασης που βρεθήκαμε και κάναμε την πρώτη ανάγνωση, καταφέρθηκε με απαράδεκτο τρόπο σε συναδέλφους του αμέσως μετά από δύο περιστατικά εντός εκκλησιαστικών χώρων, με μια ρητορεία μίσους, η οποία σίγουρα δεν συνάδει με το «ναό» της δημοκρατίας και δεν συνάδει βασικά με οποιοδήποτε συγκείμενο και περιβάλλον. Ζητώ, λοιπόν, να ανακαλέσει αυτή τη δήλωση που έκανε χθες. Πέραν των δηλώσεων που προσπάθησαν να γίνουν αμέσως μετά τη χθεσινή ημέρα, είναι απαράδεκτο. Κανείς δεν έχει και οπουδήποτε το προνόμιο αυτήν τη στιγμή – και σίγουρα όχι μέσα στην Ελληνική Βουλή – να φέρεται με τέτοιο τρόπο απέναντι στους συναδέλφους του και να προκαλεί με τέτοιο τρόπο και αντιδράσεις που δεν θα θέλαμε να βρούμε απέναντι σε οποιανδήποτε και οποιονδήποτε.

Η ψήφος μας εδώ είναι ιερή. Δεν χρειάζεται να απολογούμαστε σε κανέναν σε δεύτερο χρόνο, παρά μόνο στους ανθρώπους που, αν θέλουν επεξήγηση εκεί έξω, να τη δώσουμε. Σίγουρα, όμως, μέλη του Ελληνικού Κοινοβουλίου, εγώ τουλάχιστον δεν μπορώ να αποδεχτώ ότι μπορούν αυτή τη στιγμή να καλλιεργούν τέτοιου είδους κλίμα, ειδικά προ των επόμενων ημερών, που όλοι θα βρεθούμε στις περιφέρειές μας. Περιμένω, λοιπόν, μια τοποθέτηση επί του θέματος. Εννοείται ότι το ίδιο θα έλεγα αν είχε συμβεί σε οποιανδήποτε και οποιονδήποτε Βουλευτή οποιουδήποτε κόμματος και τουλάχιστον όσοι γνωρίζετε ξέρετε ότι θα συνέβαινε ακριβώς αυτό που λέω.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Αγαπητοί συνάδελφοι, αγαπητέ κύριε Πρόεδρε, λυπάμαι πολύ για την κυρία Ζαχαράκη, η οποία επιβεβαιώνει για μια ακόμη φορά το χαρακτηρισμό που έδωσαν στη Νέα Δημοκρατία της «μονταζιέρας». Ήμουν ξεκάθαρος, πιο ξεκάθαρος δεν γίνεται. Είπα ότι απερίφραστα καταδικάζουμε οποιαδήποτε βίαιη πράξη, όχι μόνο μεταξύ των ανθρώπων, όχι μόνο για ανθρώπους, αλλά ακόμη και για ζώα και φυτά. Εμείς στη «Νίκη» είμαστε Έλληνες, είμαστε ορθόδοξοι χριστιανοί και, όπως είπατε, αυτές τις μέρες δεν θέλουμε κανένας άνθρωπος να μπει σε τέτοια μονοπάτια. Αλλά σας είπα και μίλησα με πόνο καρδιάς, για να προλάβω αυτά που γίνονται και σας είπα ότι, όταν νομοθετείτε εναντίον της φύσης, όταν νομοθετείτε εναντίον της Ορθοδοξίας, όταν νομοθετείτε εναντίον της Αγίας Γραφής και της Εκκλησίας, θα εισπράττετε τα επίχειρα. Αυτό σας είπα. Τι δεν καταλαβαίνετε;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Το κάνετε χειρότερο, κύριε Παπαδόπουλε. Βάλτε μια τελεία, «το καταδικάζω» και τελεία.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Το καταδικάζω απερίφραστα. Ευχαριστώ πολύ, κύριε Πρόεδρε.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Υπενθυμίζω την δήλωση και μάλλον δεν χρειάζεται να υπενθυμίσω ότι εδώ πέρα είμαστε εκπρόσωποι των πολιτών και δεν ξέρω αν είστε αυτόκλητοι εκπρόσωποι της Εκκλησίας ή αν σας ζητήθηκε από την ίδια την Εκκλησία να παίξετε αυτό το ρόλο, γιατί φαντάζομαι ότι δεν έγινε κάτι τέτοιο. Η δήλωση «η Νέα Δημοκρατία θα υποστεί πανωλεθρία και αυτό γιατί έβαλε «προβιά» πατριώτη και χριστιανού και τολμάτε να πηγαίνετε στις εκκλησίες που σας χλευάζουν και ακόμα πηγαίνετε». Αυτή είναι, λοιπόν, η δήλωση. Αν βλέπετε κάτι το οποίο υπάρχει καθησυχαστικό ή δημοκρατικό σε αυτό, παρακαλώ να με διορθώσετε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Έτσι τα είπατε;

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Να τα ακούσετε όλα, κύριε Πρόεδρε. Αυτά είναι αποσπάσματα και βγαίνουν αυτά τα συμπεράσματα που νομίζει η κυρία Ζαχαράκη. Είπαμε «μονταζιέρα» της Νέας Δημοκρατίας, βλέπε Τέμπη.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Αικατερίνη (Κατερίνα) Νοτοπούλου, Εισηγήτρια της Μειοψηφίας.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Καταδικάζουμε απερίφραστα κάθε προσπάθεια παρακίνηση σε βία, ρητή η αρνητή, με πράξη, με λόγο προφανώς εντός Κοινοβουλίου, αλλά και εκτός. Είναι αδιανόητο να δίνεται χώρος και βήμα σε τέτοιες απόψεις. Θα πρέπει να σταματήσουν σήμερα εδώ και θα μας βρουν όλους ενωμένους απέναντι στην προσπάθεια παρακίνησης σε βία και στον περιορισμό του ελεύθερου φρονήματος των Βουλευτών και των Βουλευτριών του Ελληνικού Κοινοβουλίου.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κύριος Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Κοιτάξτε, υπάρχει ανεξαρτησία της άποψης. Μίλησε για κάτι συγκεκριμένο ο κύριος Παπαδόπουλος.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Εδώείμαστε κόμματα, δεν μιλά ο καθένας μόνος του.

**ΝΙΚΟΛΑΟΣ ΒΡΕΤΤΟΣ:** Ο κ. Παπαδόπουλος μίλησε επί προσωπικού, επειδή δεν εγκαλέστηκε από την κυρία Υπουργό. Μπορούμε να τοποθετηθούμε όμως και εμείς ως κόμμα, πέραν του προσωπικού. Να τελειώνει λίγο αυτό το θέμα. Η άποψή μας είναι ότι οι υποκινητές κάποιες περιόδους της «άνω και κάτω πλατείας» πληρώθηκε πολιτικά. Αυτή τη στιγμή, ρητά καταδικάστηκε, όπως είπε ο κύριος Παπαδόπουλος και δεν χρειάζεται συνήγορο, η οποιαδήποτε πράξη βίας. Δεν εκπροσωπεί η «Νίκη» τίποτε άλλο, παρά μόνο τους ψηφοφόρους της και πάνω στο πλαίσιο αυτό δεν δεχόμαστε να γίνονται συστάσεις. Μπορούν να τις κάνουν, αλλά δεν δεχόμαστε ότι είμαστε πολίτες ή πολιτικοί που θα πρέπει το φόβο της Νέας Δημοκρατίας να τον υποστούμε.

 **ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Πάμε τώρα στο θέμα μας. Έχουν κληθεί διάφοροι φορείς. Η κεντρική Ένωση Δήμων Ελλάδος δεν ανταποκρίθηκε.

 Το λόγο έχει ο κ. Λυμβαίος.

 **ΙΩΑΝΝΗΣ ΛΥΜΒΑΙΟΣ (Οργανωτικός Γραμματέας της Εθνικής Συνομοσπονδίας Ατόμων με Αναπηρία):**  Ευχαριστώ πολύ, κύριε Πρόεδρε. Αναφορικά με το σχέδιο νόμου του Υπουργείου Κοινωνικής Συνοχής και Οικογένειας, πολύ σύντομα, λαμβάνοντας υπόψη μας την παρ. 6 του άρθρου 21 του Συντάγματος, το άρθρο 68 του ν.4488/2017 και του ν.4074/2012, που αφορά στη Διεθνή Σύμβαση για τα Δικαιώματα των Ατόμων με Αναπηρία, έχουμε τις εξής παρατηρήσεις και προτεινόμενες συμπληρώσεις και τροποποιήσεις του σχεδίου νόμου.

Άρθρο 5, για την οικονομική ενίσχυση ωφελουμένων των Κέντρων Κοινωνικής Πρόνοιας Περιφερειών και του Κέντρου Παιδικής Μέριμνας Αρρένων «Παπάφειο» Θεσσαλονίκης, είναι μια θετική διάταξη. Άλλωστε, αποτελεί αίτημα της ΕΣΑμεΑ και της ΠΟΣΓΚΑμεΑ που πολλάκις έχει διατυπωθεί και έχει διεκδικηθεί και από τους εκπροσώπους της ΕΣΑμεΑ στα διοικητικά συμβούλια των Κέντρων Κοινωνικής Πρόνοιας. Ωστόσο, για λόγους ισότητας και ισονομίας, όπως ισχύει για τους συνταξιούχους που διαβιούν σε ιδρύματα οι οποίοι λαμβάνουν τη σύνταξή τους, πρέπει να θεσπιστούν αντίστοιχες διατάξεις και για τα άτομα με αναπηρία που διαβιούν σε ιδρύματα, είναι ανασφάλιστοι και δεν λαμβάνουν ούτε είναι δικαιούχοι επιδομάτων του ΟΠΕΚΑ, λόγω του ότι διαβιούν μέσα στα ιδρύματα αυτά. Να χορηγείται όχι μόνο οικονομική ενίσχυση, αυτή η ειδική παροχή – το λεγόμενο «χαρτζιλίκι» – αλλά να λαμβάνει από το κέντρο που διαβιεί οικονομική ενίσχυση ίση με το επίδομα που λαμβάνουν από τον ΟΠΕΚΑ τα άτομα με αναπηρία που δεν διαβιούν σε ιδρύματα και αυτό για τους ίδιους ακριβώς λόγους που αναφέρονται και στην Αιτιολογική Έκθεση του συγκεκριμένου άρθρου.

Άρθρο 10, ρυθμίσεις για την λειτουργία του Εθνικού Συμβουλίου Προσχολικής Αγωγής και Διαπαιδαγώγησης. Στο Εθνικό Συμβούλιο Προσχολικής Αγωγής και Διαπαιδαγώγησης, κυρία Υπουργέ, κρίνουμε απαραίτητο να συμπεριληφθεί και εκπρόσωπος της Εθνικής Ομοσπονδίας Ατόμων με Αναπηρία, η οποία άλλωστε αποτελεί τον τριτοβάθμιο κοινωνικό και συνδικαλιστικό φορέα εκπροσώπησης, ανεξάρτητα από την ηλικία των ατόμων με αναπηρία και των ατόμων με χρόνιες παθήσεις και των οικογενειών τους, στη χώρα, η οποία, άλλωστε, είναι και επίσημα αναγνωρισμένη ως κοινωνικός εταίρος της Ελληνικής Πολιτείας σε ζητήματα αναπηρίας.

Άρθρο 14, που αφορά τη σύνθεση του διοικητικού συμβουλίου του «Σικιαρίδειου Ιδρύματος Απροσαρμόστων Παίδων». Είναι θετική η διάταξη και αποτελεί διαρκές αίτημα της ΕΣΑμεΑ και της προς ΠΟΣΓΚΑμεΑ αλλά και της Ένωσης Γονέων «Σικιαριδείου Ιδρύματος» την συμμετοχή της Ένωσης ως τακτικό μέλος στο Διοικητικό Σσυμβούλιο με δικαίωμα ψήφου σε αυτό το πολύπαθο ίδρυμα. Ωστόσο, πρέπει κυρία Υπουργέ, να αλλάξει επιτέλους αυτός ο απαράδεκτος και προσβλητικός τίτλος και από «Σικιαρίδειο Ίδρυμα Απροσαρμόστων Παίδων» να διαμορφωθεί όπως ορίζεται σήμερα. Είναι αδιανόητος ο όρος «απροσάρμοστοι παίδες», απροσάρμοστα παιδιά και από επιστημονικής και από κοινωνικής και όχι μόνο άποψης, ενώ είναι υποτιμητικός και προβληματικός τόσο για τα άτομα με αναπηρία που μετέχουν στα προγράμματά του «Σικιαριδείου» όσο και για τις οικογένειές τους.

Ένα επιπλέον θέμα, κυρία Υπουργέ, κύριε Πρόεδρε, αναφορικά με το πρόγραμμα των ΚΔΑΠ ΑμεΑ. Κυρία Υπουργέ, δεδομένου ότι είναι ζήτημα υψίστης σημασίας τόσο για τη δημιουργική απασχόληση και την κοινωνική ένταξη των ατόμων με αναπηρία, όσο όμως και για τη δυνατότητα που παρέχεται σε γονείς νέων με αναπηρία, να μπορούν να παραμένουν άνεργοι εργασιακά, θα πρέπει να περιλαμβάνεται σχετική ρύθμιση στο παρόν σχέδιο νόμου για την ομαλή λειτουργία του προγράμματος και για τα άτομα με αναπηρία ηλικιών από 22 ετών και άνω.

Η κατάσταση που επικρατεί σήμερα με την γεμάτη προβλήματα χρηματοδότησή του για νέους και νέες με αναπηρία από 22 ετών και πάνω θέτει σε κίνδυνο αυτό το σημαντικό πρόγραμμα. Θέτει σε κίνδυνο ένα δικαίωμα-κατάκτηση του αναπηρικού κινήματος εδώ και χρόνια. Θέτει σε κίνδυνο την πρόσβαση των 22 ετών και άνω ατόμων με αναπηρία σε υπηρεσίες δημιουργικής απασχόλησης και κοινωνικής ένταξης, που σε πολλές περιοχές της χώρας είναι οι μοναδικές υπηρεσίες εντός της κοινότητας που υπάρχουν για τα άτομα με αναπηρίες. Θέτει σε κίνδυνο τον ομαλό κατά το δυνατό οικογενειακό προγραμματισμό μιας οικογένειας που έχει άτομο ή και άτομα με αναπηρία στους κόλπους της. Γνωρίζετε, άλλωστε, ότι το τελευταίο διάστημα είναι πολλά αυτά τα ΚΔΑΠ που ήδη έχουν προαναγγείλει τη μη λειτουργία του προγράμματος, ότι δεν θα κάνουν δεκτά, δηλαδή, άτομα με αναπηρία από 22 ετών και άνω κατά τη νέα περίοδο. Σας ευχαριστώ πάρα πολύ.

 **ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Σας ευχαριστούμε πολύ.

Το λόγο έχει η κυρία Άρτεμις Αναγνώστου - Δεδούλη.

**ΑΡΤΕΜΙΣ ΑΝΑΓΝΩΣΤΟΥ - ΔΕΔΟΥΛΗ (Πρόεδρος του Εθνικού Κέντρου Κοινωνικής Αλληλεγγύης):** Σας ευχαριστώ πολύ, κύριε Πρόεδρε. Αξιότιμε κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές, αγαπητοί Γενικοί Γραμματείς, εκ μέρους του Διοικητικού Συμβουλίου και του στελεχιακού δυναμικού του Εθνικού Κέντρου Κοινωνικής Αλληλεγγύης, σας απευθύνω χαιρετισμό. Το Εθνικό Κέντρο Κοινωνικής Αλληλεγγύης είναι Νομικό Πρόσωπο Δημοσίου Δικαίου, υπαγόμενο στον έλεγχο και την εποπτεία του Υπουργείου Κοινωνικής Συνοχής και Οικογένειας. Το νομοσχέδιο που συζητείται σήμερα είναι ένα σημαντικό νομοσχέδιο, με διατάξεις θετικές, που προάγουν θέματα πρόνοιας. Ωστόσο, θα μου επιτρέψετε, λόγω και του περιορισμένου χρόνου, να επικεντρωθώ στα θέματα και τις αρμοδιότητες που αφορούν και το Νομικό Πρόσωπο, του οποίου έχω την τιμή να εκπροσωπώ.

Το Εθνικό Κέντρο Κοινωνικής Αλληλεγγύης, το γνωστό ΕΚΚΑ, είναι Νομικό Πρόσωπο Δημοσίου Δικαίου, υπαγόμενο στον έλεγχο και την εποπτεία του Υπουργείου Κοινωνικής Συνοχής και Οικογένειας. Η αποστολή του και το έργο του είναι λίγο έως πολύ γνωστά θεωρώ. Ωστόσο, επιτρέψτε μου να συντονίσω την αποστολή του σε τρεις βασικούς πυλώνες. Πρώτον, κατ’ αρχάς είναι στην αρμοδιότητά του ΕΚΚΑ οι εθνικές τηλεφωνικές γραμμές, η γραμμή 197 για ενηλίκους και η εθνική γραμμή παιδικής προστασίας 1107, οι οποίες λειτουργούν όλο το 24ωρό, 7 ημέρες την εβδομάδα δωρεάν, παρέχοντας συμβουλευτική, ψυχολογική και κοινωνική στήριξη σε ανήλικους και ανήλικες, που αντιμετωπίζουν προβλήματα ή χρήζουν βοήθειας, καθώς και άλλες χρηστικές πληροφορίες.

Δεύτερον, η φροντίδα και στέγαση κακοποιημένων γυναικών που φιλοξενεί σε δύο ξενώνες, καθώς και γυναικών θυμάτων εμπορίας ανθρώπων, trafficking, η επείγουσα εισαγωγή τους στους ξενώνες αυτούς, η υλοποίηση του Εθνικού Μηχανισμού Αναφοράς Θυμάτων Εμπορίας Ανθρώπων, η ποινική διαμεσολάβηση, δηλαδή το θεραπευτικό συμβουλευτικό πρόγραμμα για θύτες ενδοοικογενειακής βίας. Επίσης, έχει δύο ακόμα ξενώνες, για αστέγους.

Το τρίτο και σημαντικότερο, το ΕΚΚΑ είναι ουσιαστικά το εκτελεστικό διοικητικό όργανο του οικείου Υπουργείου Οικογένειας, ο Εθνικός Φορέας για την προστασία των ευάλωτων παιδιών με αρμοδιότητες, πρώτον, την αναδοχή, υιοθεσία, τεκνοθεσία. Έχει, λοιπόν, το ΕΚΚΑ την ευθύνη ανάπτυξης και λειτουργίας 6 εθνικών μητρώων ανήλικων, υποψηφίων θετών γονέων, υποψήφιων αναδόχων γονέων, υποψηφίων επαγγελματιών αναδόχων γονέων, εγκεκριμένων αναδόχων και υιοθεσιών, με στόχο, με την με ενιαίο τρόπο εφαρμογή διαφανών διαδικασιών σύνδεσης ανηλίκων και υποψήφιων γονέων, το γνωστό «matching», την ισότιμη αντιμετώπιση όλων των υποψήφιων γονέων από τους διάφορους φορείς εποπτείας και την επίσπευση των σχετικών διαδικασιών προς όφελος των ανηλίκων μέσω του πληροφοριακού συστήματος www.anynet.gr.

Επίσης, πραγματοποιεί διαδικτυακές εκπαιδεύσεις διά ζώσης με τις ομάδες προστασίας ανηλίκων, με αντικείμενο την υποστήριξη των κοινωνικών λειτουργών στη διαδικασία εκτίμησης αναγκών του παιδιού και της οικογένειας. Δεύτερον, έχει την αρμοδιότητα στην αντιμετώπιση της παιδικής κακοποίησης, με τη λειτουργία και εποπτεία του Εθνικού Συστήματος καταγραφής παρακολούθησης και αναφορών περιστατικών κακοποίησης.

Τέλος, έχει οριστεί από την Πολιτεία, με το άρθρο 53 του ν.4837/2021, εθνικός συντονιστής για την υλοποίηση και εφαρμογή της ευρωπαϊκής σύστασης για την καταπολέμηση της φτώχειας και του κοινωνικού αποκλεισμού, η οποία έλαβε και ισχύ νόμου, με την ανωτέρω διάταξη. Η ανωτέρω σύσταση και η σχετική διάταξη του νόμου εισήγαγαν ένα πρωτοποριακό και καινοτόμο θεσμό, ιδιαίτερα δύσκολο και απαιτητικό από διοικητικής απόψεως, αλλά ιδιαίτερα χρήσιμο για την Πολιτεία και αποτελεσματικό για τα παιδιά σε ανάγκη, όπως καταγράφονται στη σύσταση οι υπηρεσίες που παρέχονται και τα παιδιά που είναι σε ανάγκη.

Το ΕΚΚΑ συντόνισε τις σχετικές δράσεις δεκατριών υπουργείων, σε συνεργασία με τους εκπροσώπους των υπουργείων που είχαν οριστεί με κοινή υπουργική απόφαση, υπό την αιγίδα και συνεργασία της τότε πολιτικής ηγεσίας, Υπουργού κυρίας Μιχαηλίδου και συνέταξε το πρώτο εθνικό σχέδιο δράσης που κατατέθηκε στην Ευρωπαϊκή Επιτροπή το Σεπτέμβριο του 2022. Προς επίτευξη των σκοπών της σύστασης, αλλά και σύμφωνα με τις οδηγίες της Ευρωπαϊκής Επιτροπής, η οποία δίνει έμφαση σε τοπικό επίπεδο, το ΕΚΚΑ συνέστησε ένα ευρύτατο δίκτυο 700 περίπου εκπροσώπων περιφερειών, δήμων, εκκλησίας και άλλων. Το πρώτο εθνικό σχέδιο δράσης είναι αναρτημένο στην ιστοσελίδα του ΕΚΚΑ και της Ευρωπαϊκής Επιτροπής και έλαβε θετικά σχόλια.

Η χώρα μας αποτελεί παράδειγμα καλών πρακτικών μεταξύ των 27 κρατών-μελών της Ευρωπαϊκής Επιτροπής. Ειδικότερα, είναι τρίτη μεταξύ των κρατών για δράσεις εστιασμένες σε συγκεκριμένες συνθήκες ασθένειας, όπως ο παιδικός διαβήτης, ο καρκίνος και οι νευρολογικές διαταραχές, μεταξύ των τεσσάρων κρατών για την παροχή κινητών ψυχοκοινωνικών υπηρεσιών και τηλεφωνικών γραμμών βοήθειας και μεταξύ των πέντε κρατών που ολοκλήρωσαν ένα πρώτο πλαίσιο παρακολούθησης δείκτης και μια μεθοδολογία συλλογής δεδομένων, για την υλοποίηση του εθνικού σχεδίου δράσης. Θεωρούμε, ότι αυτό είναι πολύ σημαντικό για τη χώρα μας.

Αυτήν τη στιγμή ετοιμάζουμε την πρώτη έκθεση προόδου του εθνικού σχεδίου δράσης, που αφορά την πορεία και την αποτελεσματικότητα του εθνικού σχεδίου δράσης για τα 2 χρόνια εφαρμογής του και τις δράσεις των 13 υπουργείων. Θα υποβληθεί στα τέλη Μαΐου. Το αρμόδιο Υπουργείο, η σημερινή Υπουργός, κυρία Ζαχαράκη και η αρμόδια Γενική Γραμματέας, κυρία Στέφου, οι συνεργάτες του Υπουργείου, έχουν ιδία αντίληψη του έργου και χωρίς τη βοήθεια και την συνεργασία τους, το έργο θα ήταν ατελέσφορο.

Είναι γεγονός, όπως ήδη έχει επισημανθεί από την Ευρωπαϊκή Επιτροπή, ότι υπάρχουν αρκετά σχέδια δράσης, τα οποία συμπεριλαμβάνουν και δράσεις για τα παιδιά, με αποτέλεσμα, να υπάρχει κατακερματισμός και οι δράσεις να επικαλύπτονται. Καταγράφεται και στη σελίδα 6 του εθνικού σχεδίου δράσης και θα πρέπει να υπάρχει ενιαία πολιτική για την προστασία των ευάλωτων κατηγοριών παιδιών. Κατά τούτο, θεωρούμε ότι το άρθρο 11 κινείται προς την ορθή κατεύθυνση και είναι μια θετική εξέλιξη για τον περιορισμό του κατακερματισμού και της διάσπασης ενός ενιαίου αντικειμένου και θα βοηθήσει στην παρακολούθηση και την αξιολόγηση των πολιτικών για την προστασία του παιδιού. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Και εμείς σας ευχαριστούμε. Το λόγο έχει η κυρία Τριανταφυλλιά Αθανασίου, Πρόεδρος του Συνδέσμου Κοινωνικών Λειτουργών Ελλάδος.

**ΤΡΙΑΝΤΑΦΥΛΛΙΑ ΑΘΑΝΑΣΙΟΥ (Πρόεδρος του Συνδέσμου Κοινωνικών Λειτουργών Ελλάδος (ΣΚΛΕ)):** Σας ευχαριστώ πολύ και ευχαριστώ ιδιαιτέρως για την πρόσκληση. Θεωρούμε, ως Σύνδεσμος Κοινωνικών Λειτουργών Ελλάδος, ότι τα ζητήματα που αφορούν το άρθρο 3 για την προσθήκη των ωφελούμενων νοικοκυριών που ζουν σε επισφαλείς συνθήκες στέγασης, συμβάλλει θετικά και σημαντικά στην έγκαιρη αντιμετώπιση στεγαστικών αναγκών οικογενειών και νοικοκυριών.

Εδώ να πω, όμως, ότι αυτό που έχει παρατηρηθεί και γνωρίζουμε, θεωρώ, όλοι όσοι βρισκόμαστε, κυρία Υπουργέ, σε αυτή την αίθουσα, είναι ότι με τις τιμές που υπάρχουν στα ενοίκια, πραγματικά, υπάρχει μία δυσκολία ανεύρεσης κατοικιών. Προτείνουμε, λοιπόν, ότι θα μπορούσαν ίσως να αυξηθούν τα χορηγούμενα ποσά και ίσως να έχουν κάποιες φοροαπαλλαγές οι ιδιοκτήτες, έτσι ώστε αυτό να αποτελέσει ένα κίνητρο στο να βρεθούν σπίτια προς ενοικίαση, ακόμη και αν προκαταβάλλεται και όλο το ποσό του ενοικίου και αυτό θα μπορούσε πραγματικά να είναι ένα κίνητρο για να βρεθούν σπίτια.

Επίσης, η επέκταση του προγράμματος βοηθάει πάρα πολύ και η επέκταση στο κομμάτι της αποϊδρυματοποίησης που είχε σταματήσει ως ωφελούμενες μονάδες στα Κέντρα Κοινωνικής Πρόνοιας από την προηγούμενη χρονική περίοδο του προγράμματος. Άρα, λοιπόν, σε αυτήν την κατεύθυνση, θεωρούμε, ότι είναι ένα σημαντικό βήμα.

Όμως, θέλω, εδώ να τονίσω τη θέση μου, ότι οι δημόσιες δομές κοινωνικής πρόνοιας, το έχουμε, αναφέρεται και στα έγγραφά μας ως Σύνδεσμος Κοινωνικών Λειτουργών, βρίσκονται αυτή τη στιγμή σε ένα οριακό σημείο. Παρακαλώ, αξιότιμοι κυρίες και κύριοι βουλευτές, κύριοι Γενικοί Γραμματείς, κύριε Πρόεδρε, προσέξτε και δώστε ιδιαίτερη σημασία σε αυτό που μεταφέρει ο Σύνδεσμος Κοινωνικών Λειτουργών Ελλάδος. Μεταφέρει την αγωνία των κοινωνικών λειτουργών του πεδίου, γιατί πραγματικά δεν υπάρχουμε. Οι συνάδελφοι που είχαν προσληφθεί στο Εθνικό Σύστημα Κοινωνικής Φροντίδας το 1980 και το 1985, έχουν πάρει σύνταξη. Αυτήν τη στιγμή οι δομές λειτουργούν με προσωπικό το οποίο είναι από χρηματοδοτούμενα προγράμματα και πραγματικά χρειάζεται ενίσχυση.

Να πούμε, λοιπόν, ότι από καταγραφή που έκανε ο Σύνδεσμος Κοινωνικών Λειτουργών Ελλάδος στις περιφέρειες της χώρας και έχουμε καταθέσει το σχετικό υλικό, υπηρετούν 115 κοινωνικοί λειτουργοί, που πρέπει να ενισχύσουν και να στηρίξουν το σύστημα αξιολόγησης αναδοχών και τεκνοθεσιών. Οι κενές οργανικές είναι 216, άρα έχουμε πει σαν Σύνδεσμος Κοινωνικών Λειτουργών ότι το σύστημα λειτουργεί στο μισό. Πρέπει να ενισχυθούν, όπως πρέπει να ενισχυθούν και τα Κέντρα Κοινωνικής Πρόνοιας Περιφερειών, γιατί το μόνιμο προσωπικό σε κοινωνικούς λειτουργούς είναι 30. Είναι 30 κοινωνικοί λειτουργοί μόνιμοι σε όλα τα Κέντρα Κοινωνικής Πρόνοιας και άλλοι 30 από το επικουρικό προσωπικό και προσωπικό Covid, που αυτή τη στιγμή παραμένει με δικαστικές αποφάσεις, με συμβάσεις.

Ήθελα να πω, ότι για το Σύνδεσμο Κοινωνικών Λειτουργών – πραγματικά, έχω την τιμή να είμαι πάρα πολλά χρόνια Πρόεδρος του Συνδέσμου και στην προηγούμενη νομική του μορφή και ως Νομικό Πρόσωπο Δημοσίου Δικαίου που γίναμε το 2016 – πραγματικά μας ενδιαφέρει η παροχή ποιοτικών υπηρεσιών προς τους πολίτες. Αυτό είναι το ζητούμενό μας. Δεν μπορούμε να έχουμε ποιοτική παροχή, όταν στο άρθρο 7 του συγκεκριμένου νόμου – το ξέρω διοικητικά γιατί γίνεται και το γνωρίζουμε – ότι πρέπει να έχει την αρμοδιότητα από την Περιφέρεια να πηγαίνει στην άλλη περιφερειακή ενότητα, όμως, πραγματικά, είναι ανθρωπίνως αδύνατο να μπορέσει να καλύψει και τις παρακολουθήσεις. Δεν είναι δυνατόν.

Επίσης, έχουμε περιφέρειες χωρίς κανέναν κοινωνικό λειτουργό, όπως της Κεφαλονιάς, που εκεί δεν μπορεί να λειτουργήσει ούτε ο κατάλογος πιστοποιημένων κοινωνικών λειτουργών του ΣΚΛΕ, που είπαμε ότι τον φτιάξαμε τότε με τον νόμο για την αναδοχή και υιοθεσία, προκειμένου να βοηθήσει στην αποϊδρυματοποίηση και μετείχαμε σε αυτό και συμφωνήσαμε. Όμως, στη πραγματικότητα, αν δεν υπάρχει ένας κοινωνικός λειτουργός στη δομή να εποπτεύει αυτόν τον πραγματογνώμονα, δεν θα μπορέσει να ολοκληρωθεί.

Επίσης, θα πρέπει να τρέξουν, μέσα από τους φορείς εποπτείας τα Κέντρα Κοινωνικής Πρόνοιας Περιφερειών, τα Προγράμματα Εκπαίδευσης αυτών των πραγματογνωμόνων, που στην πραγματικότητα είναι και εκείνοι οι φορείς, οι οποίοι θα βοηθήσουν στη διαδικασία. Επίσης, θεωρώ ότι αυτά τα ζητήματα είναι πάρα πολύ σημαντικά και καίρια. Θεωρούμε επίσης πολύ σημαντική την υπαγωγή μας, ως σύνδεσμος Κοινωνικών Λειτουργών και νομικό πρόσωπο, στο Υπουργείο, όμως πραγματικά αναρωτιέμαι γιατί δεν πέρασαν οι διατάξεις που δεν έχουν κάποιο κόστος στον Κρατικό Προϋπολογισμό.

Όπως, για τη Γενική Συνέλευση και μπορούμε να καταθέσουμε την πρότασή μας σχετικά με την απαρτία των παρευρισκομένων, για να μπορέσουμε ως νομικό πρόσωπο που έχουμε 9.500 χιλιάδες μέλη και 13 περιφερειακά τμήματα σε όλη τη χώρα, να κάνουμε γενικές συνελεύσεις για να ακούγεται και η φωνή των μελών και να καταθέτουμε έτσι τις θεσμικές μας προτάσεις.

Να πω, για ακόμη μια φορά και το λέω όσες φορές παρευρίσκομαι στη Βουλή ότι ο ΣΚΛΕ, είναι θεσμικός συνομιλητής της Πολιτείας. Διαχρονικά έχει τις θέσεις και τις προτάσεις κοινωνικής πολιτικής και, πραγματικά, έχουμε αυτό το διττό ρόλο και τα εργασιακά δικαιώματα των Κοινωνικών Λειτουργών, αλλά πραγματικά και των ευάλωτων και μπορούμε να προσθέσουμε με τις γνώσεις, την εμπειρία μας στο να ξαναφτιάξουμε το εθνικό σύστημα κοινωνικής φροντίδας σε αυτά τα επίπεδα, όπως περιγράφεται, για να έχουμε εθνικό σύστημα κοινωνικής φροντίδας. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής ):** Ευχαριστούμε. Το «Χαμόγελο του Παιδιού» δεν θα παραστεί.

Το λόγο έχει ο κύριος Λιβανός.

**ΙΩΑΝΝΗΣ ΛΙΒΑΝΟΣ (Πρόεδρος του Κέντρου Κοινωνικής Πρόνοιας της Περιφέρειας Αττικής):** Σας ευχαριστώ, κύριε Πρόεδρε. Εκπροσωπώ το Κέντρο Κοινωνικής Πρόνοιας Περιφέρειας Αττικής, ένα νομικό πρόσωπο Δημοσίου Δικαίου, το οποίο υπάγεται στο Υπουργείο Κοινωνικής Συνοχής και Οικογένειας και έχει υπό την ευθύνη του τις δημόσιες προνοιακές δομές της Αττικής, μεταξύ αυτών και πέντε δομές παιδικής προστασίας κλειστής φροντίδας. Αυτός είναι και ο λόγος, για τον οποίο βρίσκομαι σήμερα εδώ. Οι εργαζόμενοι των δομών και κυρίως οι κοινωνικοί λειτουργοί και οι ψυχολόγοι, σε συνεργασία με το προσωπικό φροντίδας, είναι εκείνοι οι οποίοι έχουν αναλάβει την υλοποίηση σε επίπεδο Αττικής των δομών παιδικής προστασίας του εμβληματικού νόμου ν.4538/2018 για την παιδική προστασία και την αναμόρφωση των θεσμών της αναδοχής και της τεκνοθεσίας.

Όπως, πολύ σημαντικές ήταν και οι τροποποιήσεις του νόμου τα επόμενα χρόνια και οι κοινές Υπουργικές αποφάσεις, οι οποίες εξειδικεύσαν το περιεχόμενό του. Άλλη μια τροποποίηση είναι και του άρθρου 26 του νόμου, ο σκοπός η διευκόλυνση διεξαγωγής κοινωνικής έρευνας για τα θετά ζευγάρια από τους κοινωνικούς λειτουργούς όμορης περιφερειακής ενότητας, πάντα υπό το πρίσμα και υπό τον όρο της τήρησης των γεωγραφικών ορίων της ίδιας περιφέρειας. Μια θετική εξέλιξη, υπό την προϋπόθεση πάντα ότι υπάρχει επαρκές προσωπικό στις περιφέρειες, για να μπορέσει να καλύψει αυτές τις ανάγκες.

Στη συνέχεια, θέλω να αναφερθώ στο οικονομικό βοήθημα, στο άρθρο 5 του σχεδίου νόμου, το οποίο και επικαιροποιεί το υφιστάμενο θεσμικό πλαίσιο, παρέχοντας το βοήθημα στους ανήλικους και ενήλικους που διαβιούν στις κλειστές δομές παιδικής προστασίας στο κέντρο πρόνοιας. Με αυτό τον τρόπο θεραπεύονται θεσμικές αδυναμίες, αυξάνονται και αναπροσαρμόζονται τα ποσά στα οικονομικά δεδομένα της εποχής και ομογενοποιούνται οι κανόνες για όλες τις δομές παιδικής προστασίας.

Επιπλέον, θετικό είναι ότι είναι ένα θέμα προόδου προς την κατεύθυνση της κατοχύρωσης της οικονομικής αυτονόμησης των εμπεριθαλπομένων και ένα βασικό εργαλείο για την τόνωση, αυτοπεποίθησης τους, αλλά κυρίως για την αποιδρυματοποίση και την κοινωνική τους επανένταξη ή ένταξη.

 Κλείνοντας, θα ήθελα, να ενημερώσω τους παρευρισκόμενους, ότι σε συνεργασία με το ΕΚΚΑ και την αρμόδια Διεύθυνση του Υπουργείου και τη σύμφωνη γνώμη της Υπουργού και της Γενικής Γραμματέως, το Κέντρο Κοινωνικής Πρόνοιας, οι Κοινωνικοί Λειτουργοί, επί της ουσίας, έχουν προχωρήσει στην κατάρτιση πρωτοκόλλων, τα οποία θα εξειδικεύσουν την εφαρμογή των θεσμών παιδικής προστασίας, αναδοχής και τεκνοθεσίας. Το πρώτο το οποίο είναι σε τελικό στάδιο είναι η αξιολόγηση των υποψηφίων θετών και αναδόχων γονέων.

 Επίσης, συμπληρωματικά προς αυτά που κατήρτισε η UNICEF και το Ινστιτούτο Υγείας του Παιδιού στο πλαίσιο του Ευρωπαϊκού Προγράμματος Child Guarantee, είναι η σύνδεση των υποψήφιων αναδόχων με το παιδί και η παρακολούθηση των αναδόχων μετά την ολοκλήρωση της πράξης αναδοχής, δηλαδή, η φάση της μεταπαρακολούθησης. Η σημασία των πρωτοκόλλων αυτών είναι πολύ μεγάλη, διότι θεραπεύουν σε μεγάλο βαθμό την ανομοιογένεια των πρακτικών που εφαρμόζονται πανελλαδικά, με συνέπεια ορισμένες φορές και οι πολίτες να αντιμετωπίζονται με διαφορετικό τρόπο ανάλογα με τη δομή στην οποία απευθύνονται. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Νικόλαος Πρωτόπαπας, Γενικός Διευθυντής «Παιδικά Χωριά SOS Ελλάδος».

 **ΝΙΚΟΛΑΟΣ ΠΡΩΤΟΠΑΠΑΣ (Γενικός Διευθυντής «Παιδικά Χωριά SOS Ελλάδος»):** Καλησπέρα, κύριε Πρόεδρε. Ευχαριστούμε για την πρόσκληση. Εκ μέρους των «Παιδικών Χωριών», εμείς θα επικεντρωθούμε στο άρθρο 8, που αναφέρεται στη διοίκηση, τον εσωτερικό έλεγχο και τη διαφάνεια των φορέων λειτουργίας, όπως είναι τα «Παιδικά Χωριά SOS». Πρώτα, έχουμε καταθέσει γραπτά το Υπόμνημα μας και τις απόψεις μας και θα εστιάσουμε σε τέσσερα σημεία.

Ένα αφορά την επιτροπή ελέγχου και την μονάδα εσωτερικού ελέγχου, που θεσπίστηκε για πρώτη φορά στη λειτουργία φορέων και στην ουσία καλύπτουν και ορκωτοί ελεγκτές και οι άλλες διαδικασίες που είχε βάλει το Υπουργείο από πέρυσι. Ερχόμαστε λοιπόν και ζητάει το Υπουργείο την έναρξη λειτουργίας της επιτροπής ελέγχου, η οποία μπορεί να δοθεί και σε εξωτερικό συνεργάτη. Για εμάς, επειδή η Επιτροπή Ελέγχου και η μονάδα εσωτερικού ελέγχου αλληλοκαλύπτουν τις αρμοδιότητές τους, εάν και εφόσον υπάρχει εξωτερικός συνεργάτης που θα είναι για την Ελεγκτική του διαδικασία, να μην κρίνεται απαραίτητο να υπάρχει και μονάδα εσωτερικού ελέγχου.

 Ένα δεύτερο κομμάτι πολύ σημαντικό, αφορά στα μέλη, η οποία είναι μία καινούργια εισαγωγή στο νόμο, ότι οι εργαζόμενοι του φορέα δεν μπορούν να γίνουν μέλη του σωματείου ή του συλλόγου ή της αστικής εταιρίας. Κατά την άποψή μας, αυτή η απολυτότητα που διέπει την πρόταση του νόμου είναι βαθιά αντισυνταγματική. Δεν μπορεί να νοείται ένας εργαζόμενος, ο οποίος για 5- 10 χρόνια είχε μία διευθυντική θέση σε εκπαιδευτικά προγράμματα ή οτιδήποτε, να μη μπορεί ποτέ να γίνει μέλος του φορέα και να μην αντλήσεις από την εμπειρία που έχει. Θα μπορούσε, να υπήρχε, με βάση το σκεπτικό του νομοθέτη για αυτό το άρθρο, μία χρονική διάρκεια απαγόρευσης, ένας χρόνος, δύο χρόνια, αλλά δεν μπορεί να είναι ες αεί. Ακόμα και ποινικό αδίκημα αν έχεις διαπράξει, έχει ένα όριο και ένα σημείο που τελειώνει.

Ένα τρίτο κομμάτι είναι η έναρξη ισχύος, γιατί δεν φαίνεται πολύ καλά στις βελτιώσεις που έχουν γίνει στο συγκεκριμένο νομοσχέδιο. Πότε θα ισχύσει; Ο νόμος είχε εισαχθεί πέρυσι και παραμένει να φαίνεται ότι ισχύει ένα χρόνο μετά την ψήφιση του. Εφόσον, όμως, έχουμε μεταβατικές διατάξεις θα πρότεινα η έναρξή του να γίνει την 1/1/2025, οπότε θα αρχίσουν και οι λειτουργίες της ΜΟΠ.

Ένα άλλο κομμάτι για μένα επειδή, αναφέρεται συνέχεια στη διαφάνεια, στον έλεγχο, στη ρύθμιση, τη λειτουργία των ΜΟΠ, θα έπρεπε και εμείς να το προτείνουμε στην τροποποίηση και η πώληση ακινήτων των σωματείων και ειδικά των ΜΟΠ που έχουν μεγάλη περιουσία, να γίνεται μέσα από μία διαφανή διαδικασία. Εμείς στα «Παιδικά Χωριά SOS», έχουμε συνθήκες οι οποίες πρέπει να εφαρμοστούν σε όλους. Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Μιχαηλίδου.

**ΜΑΡΙΑ ΜΙΧΑΗΛΙΔΟΥ (Υπεύθυνη του Τμήματος Παιδικής Προστασίας του Γραφείου της UNICEF στην Ελλάδα):** Κύριε Πρόεδρε, καλησπέρα σας και σας ευχαριστούμε πάρα πολύ για την πρόσκληση. Αξιότιμε κύριε Πρόεδρε, αξιότιμα μέλη της Επιτροπής, το Ταμείο των Ηνωμένων Εθνών για τα Παιδιά, εφεξής αναφερόμενο ως UNICEF, αποτελεί τον εντεταλμένο οργανισμό των Ηνωμένων Εθνών για την προστασία των παιδιών και των δικαιωμάτων τους, ρητά προβλεπόμενο στη Διεθνή Σύμβαση για τα Δικαιώματα του Παιδιού, ως πηγή εξειδικευμένης υποστήριξης και παροχή συμβουλών, όσον αφορά τα θέματα εφαρμογής της Σύμβασης.

Η UNICEF χαιρετίζει τη νομοθετική πρωτοβουλία εκ μέρους του Υπουργείου Κοινωνικής Συνοχής και Οικογένειας και ειδικότερα, την πρωτοβουλία που εισάγεται με το άρθρο 6 του νομοσχεδίου και αφορά τη θέσπιση «Εθνικής Πρωτεύουσας Νεολαίας». Προς την κατεύθυνση αυτή, αναφέρουμε ότι η UNICEF υλοποιεί την πρωτοβουλία του Δικτύου Πόλεων Φιλικών προς τα Παιδιά, στο οποίο δίκτυο έχουν ενταχθεί δώδεκα πόλεις στην Ελλάδα.

Χαιρετίζουμε, επίσης, την πρόβλεψη διαδικασίας ανάθεσης κοινωνικής έρευνας για την τέλεση αναδοχής ή τεκνοθεσίας σε κοινωνική υπηρεσία όμορης περιφερειακής ενότητας για την αντιμετώπιση περιπτώσεις στις οποίες υπάρχει αντικειμενική αδυναμία διεξαγωγής της έρευνας από την κατά τόπο αρμόδια κοινωνική υπηρεσία. Προς αυτή την κατεύθυνση, συνεργαζόμαστε με το Υπουργείο και είμαστε φυσικά πρόθυμοι να ενισχύσουμε και να συνδράμουμε σε οτιδήποτε χρειαστεί. Σε αυτό το πλαίσιο, πρέπει να τονίσουμε ότι αναδεικνύεται ταυτόχρονα και η ανάγκη επαρκούς στελέχωσης των κοινωνικών υπηρεσιών με εξειδικευμένο προσωπικό.

Χαιρετίζουμε, επίσης, την επαναλειτουργία του Εθνικού Συμβουλίου Αναδοχής και Υιοθεσίας, μέσω του άρθρο 9, ως θεσμοθετημένου γνωμοδοτικού οργάνου για τα ζητήματα, που σχετίζονται με την αποϊδρυματοποίηση και φυσικά τα ζητήματα αναδοχής και υιοθεσίας, το οποίο πλέον υπάγεται στη Γενική Γραμματεία Δημογραφικής και Στεγαστικής Πολιτικής του Υπουργείου.

Το γραφείο της UNICEF στην Ελλάδα εκπροσωπείται στο Εθνικό Συμβούλιο Αναδοχής και Υιοθεσίας από το 2020 και στο πλαίσιο αυτό, ειδικά τα έτη 2020 - 2022, που υλοποιήθηκε από τον οργανισμό μας το πρόγραμμα «Εγγύηση για το Παιδί», το Εθνικό Συμβούλιο Αναδοχής και Υιοθεσίας βασίστηκε σε εργαλεία, μεθοδολογίες και νομοθετικές προτάσεις της UNICEF, προκειμένου να γνωμοδοτήσει.

Χαιρετίζουμε, επίσης, τη μεταφορά του Εθνικού Μηχανισμού Εκπόνησης, Παρακολούθησης και Αξιολόγησης Σχεδίου Δράσης για τα Δικαιώματα του Παιδιού στη Γενική Γραμματεία Δημογραφικής και Στεγαστικής Πολιτικής του Υπουργείου Κοινωνικής Συνοχής, μέσω του άρθρου 11 του νομοσχεδίου. Πιο συγκεκριμένα, επισημαίνουμε τη χρησιμότητα διεύρυνσης των μελών του μηχανισμού μέσω της ένταξης και άλλων φορέων, όπως το Υπουργείο Εθνικής Οικονομίας και Οικονομικών, το Υπουργείο Ανάπτυξης και της Ελληνικής Στατιστικής Αρχής. Παράλληλα, θα πρέπει να συμπεριληφθεί και εκπρόσωπος του Υπουργείου Εργασίας και Κοινωνικής Ασφάλισης.

Επισημαίνεται ότι η μεταφορά της αρμοδιότητας του μηχανισμού στη Γενική Γραμματεία Δημογραφικής και Στεγαστικής Πολιτικής, με σκοπό τη συγκέντρωση σχετικών με την παιδική προστασία αρμοδιοτήτων σε ένα φορέα, αποτελεί θετικό βήμα. Ωστόσο, νομοτεχνικά ορθότερα θα έπρεπε να ορίζεται και το αρμόδιο για την υποστήριξη του μηχανισμού τμήμα.

Υπό το προϊσχύον καθεστώς προβλεπόταν ότι ο Εθνικός Μηχανισμός επικουρείται κατά τη λειτουργία του από το Τμήμα Ανθρωπίνων Δικαιωμάτων της Κεντρικής Υπηρεσίας του Υπουργείου Δικαιοσύνης Διαφάνειας και Ανθρωπίνων Δικαιωμάτων. Το τμήμα έχει μεταφερθεί στη Γενική Γραμματεία Ισότητας και Ανθρωπίνων Δικαιωμάτων, ενώ στο νομοσχέδιο δεν υφίσταται σχετική πρόβλεψη για την επικουρία του Μηχανισμού. Επομένως, θα πρέπει να συμπεριληφθεί και σχετική τροποποίηση του άρθρου 11 και να απονεμηθεί ρητά η αρμοδιότητα σε ορισμένο τμήματα.

Αναφορικά με τη σημμετοχικότητα στο Εθνικό Σχέδιο Δράσης Δικαιωμάτων του Παιδιού, στο νομοθετικό πλαίσιο προβλέπεται ότι ο Εθνικός Μηχανισμός είναι αρμόδιος, μεταξύ άλλων, για τη διαβούλευση με την κοινωνία των πολιτών κατά τη διαμόρφωση των σχεδίων δράσης. Επίσης, ο Εθνικός Μηχανισμός μεριμνά για τη συμμετοχή των παιδιών στη διαδικασία της διαβούλευσης. Θεωρούμε κομβικής σημασίας την αναθεώρηση των προβλέψεων, ώστε να αφορούν τη συμμετοχή της κοινωνίας των πολιτών και τη συμμετοχή των παιδιών σε όλα τα στάδια, όχι μόνο εκπόνησης του Εθνικού Σχεδίου Δράσης, αλλά και αναθεώρηση κ.λπ..

Ως προς το πρώτο σημείο, θεωρούμε ιδιαίτερα κρίσιμη τη συμμετοχή των εμπειρογνωμόνων και των επαγγελματιών του πεδίου καθόλα τα στάδια της διαδικασίας κατάρτισης και αναθεώρησης. Ως προς το δεύτερο, δηλαδή τη συμμετοχή των παιδιών, επισημαίνουμε ότι η διατύπωση της άποψης του παιδιού, που κατοχυρώνεται στο άρθρο 12 της Διεθνούς Σύμβασης για τα Δικαιώματα του Παιδιού, αποτελεί αξιωματική αρχή και επιτάσσει την ενεργό συμμετοχή των παιδιών στις διαδικασίες λήψης αποφάσεων και σχεδιασμού πολιτικών και διασφαλίζει ότι οι απόψεις τους λαμβάνονται υπ’ όψιν. Όπως αποτυπώνεται η συμμετοχή των παιδιών στη νομοθεσία, ανακύπτει ζήτημα ερμηνείας ως προς τα στάδια στα οποία μπορούν να συμμετέχουν. Αυτό σημαίνει ότι πρέπει να διασαφηνιστεί και να προβλεφθεί η συμμετοχή των παιδιών σε όλα τα στάδια.

Τέλος, χαιρετίζουμε τις διατάξεις του Κεφαλαίου ΣΤ΄, με τις οποίες επιδιώκεται η πλήρης διοικητική ανεξαρτητοποίηση του Υπουργείου Κοινωνικής Συνοχής και Οικογένειας. Επισημαίνουμε ότι το συγκεκριμένο Υπουργείο έχει αναλάβει αρμοδιότητες που σχετίζονται με καίρια ζητήματα κοινωνικής και παιδικής προστασίας, αλλά και αρμοδιότητες που απαιτούν τον συντονισμό άλλων υπουργείων για ζητήματα συναρμοδιότητας. Επίσης, είναι απαραίτητη και η ενίσχυση με ανθρώπινους πόρους των υπηρεσιών και των διευθύνσεων που αναλαμβάνουν σε επιχειρησιακό επίπεδο τα καίρια ζητήματα παιδικής και κοινωνικής προστασίας. Ευχαριστώ πολύ και παραμένουμε στη διάθεσή σας.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Σας ευχαριστούμε και εμείς.

Το λόγο έχει o Πρόεδρος του Σικιαριδείου Ιδρύματος, κ. Καραμητσόπουλος.

 **ΒΑΣΙΛΕΙΟΣ ΚΑΡΑΜΗΤΣΟΠΟΥΛΟΣ (Πρόεδρος του Σικιαριδείου Ιδρύματος)**: Αξιότιμε κύριε Πρόεδρε, κυρία Υπουργέ, κυρίες και κύριοι Βουλευτές, το Σικιαρίδειο Ίδρυμα είναι ένας από τους πιο ιστορικούς φορείς στο χώρο της ειδικής αγωγής και της επαγγελματικής κατάρτισης και ιδρύθηκε το 1939, με τη γενναιόδωρη διάθεση της οικογένειας Σικιαρίδη, του οικοπέδου και των κτιρίων στο οποίο στεγάζεται μέχρι και σήμερα το Ίδρυμα στο Μαρούσι. Αρχικά λειτουργούσε ως πρεβεντόριο, ενώ από το 1971 και μετά λειτουργεί ως κέντρο ψυχοπαιδαγωγικής και κοινωνικής φροντίδας και προεπαγγελματικής κατάρτισης ατόμων με νοητική αναπηρία ή άλλες αναπτυξιακές διαταραχές.

Διαθέτει σήμερα άδεια κέντρου διημέρευσης ημερήσιας φροντίδας ατόμων με αναπηρία, με εξειδίκευση φυσικά στη νοητική αναπηρία και εποπτεύεται από το Υπουργείο Κοινωνικής Συνοχής και Οικογένειας. Συνοπτικά, οι υπηρεσίες που προσφέρει στους ωφελούμενούς του είναι, αφενός, η επαγγελματική κατάρτιση, αφετέρου, ένα πακέτο θεραπευτικών υπηρεσιών σύμφωνα με τις απαιτήσεις του νομικού πλαισίου για τα κέντρα διημέρευσης και ημερήσιας φροντίδας και ένα πλαίσιο συνοδευτικών προγραμμάτων.

Σχετικά με το υπό συζήτηση νομοσχέδιο, θα περιοριστώ φυσικά να μιλήσω για το άρθρο 14, που αφορά το Σικιαρίδειο, καθώς για τα υπόλοιπα υπάρχουν πολλοί αρμοδιότεροι εμού που τοποθετήθηκαν και θα τοποθετηθούν. Με το άρθρο αυτό ικανοποιείται φυσικά ένα πάγιο αίτημα, για την ακρίβεια είναι αίτημα δεκαετιών από τη σύσταση της Ένωσης Γονέων και Κηδεμόνων και Φίλων του Σικιαριδείου Ιδρύματος για συμμετοχή τους στο Διοικητικό Συμβούλιο του Ιδρύματος. Η Ένωση αυτή είχε συσταθεί το 1974 – όπως ανέφερα – και έκτοτε αποτελεί έναν από τους σημαντικότερους αρωγούς στο έργο του Σικιαριδείου.

Είναι προφανές ότι συμφωνούμε απόλυτα με τη διεύρυνση αυτή. Είναι μια εύστοχη κίνηση και την χαιρετίζουμε, καθώς έτσι εκπροσωπείται ως ισότιμο μέλος και όχι απλά ως παρατηρητής, όπως υφίστατο έως τώρα η συγκεκριμένη Ένωση στο Διοικητικό Συμβούλιο. Με αυτό τον τρόπο φυσικά επιτυγχάνεται η βέλτιστη συμμετοχή όλων όσων έχουν το πιο άμεσο και πραγματικό ενδιαφέρον για την ορθή και αποτελεσματική λειτουργία του Ιδρύματος.

 Φυσικά, εγώ θα προσθέσω ότι με αυτόν τον τρόπο αυξάνεται και η λογοδοσία και ο έλεγχος της διαχείρισης της οικονομικής και λειτουργικής του Ιδρύματος. Αυτή είναι η ουσιαστικότερη αλλαγή. Θα προσθέσω κιόλας κάτι που μέχρι στιγμής δεν έχει περιληφθεί, αλλά σε συζητήσεις μας με την Υπουργό είναι απολύτως θετική να το συμπεριλάβει σε μια μεταγενέστερη τροποποίηση και είναι το θέμα που προαναφέρθηκε, της ονομασίας του Ιδρύματος από το οποίο πρέπει να απαλειφθεί φυσικά ο αναχρονιστικός όρος «Απροσαρμόστων Παίδων» και να περιοριστεί ο τίτλος του σε «Σικιαρίδειο Ίδρυμα». Σας ευχαριστώ πάρα πολύ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής)**: Εμείς ευχαριστούμε. Το λόγο έχει η κυρία Γεννηματά.

**ΙΩΑΝΝΑ ΓΕΝΝΗΜΑΤΑ (Πρόεδρος του Κέντρου Υποδοχής και Αλληλεγγύης του Δήμου Αθηναίων)**: Καλησπέρα σας, κυρίες και κύριοι. Σας ευχαριστώ πάρα πολύ για την πρόσκληση και ιδιαίτερα την κυρία Καζάνη. Ονομάζομαι Τζίνη Γεννηματά, είμαι Πρόεδρος του Κέντρου Υποδοχής και Αλληλεγγύης του Δήμου Αθηναίων, δηλαδή του Ιδρύματος του φορέα που ασχολείται με τους αστέγους. Έχουμε στην Αθήνα 700 αστέγους καταμετρημένους με το «Street Work» και καταλαβαίνετε ότι το πρόβλημα αστέγων είναι η Αθήνα. Η Καισαριανή δίπλα έχει καμιά 20αριά, η Καλλιθέα καμία 30αριά, ο Βύρωνας έχει 2 και εμείς έχουμε 700, άρα μιλάμε για το πρόβλημα της Αθήνας. Ήρθα εδώ να σας πω τρία πράγματα, γιατί αν αρχίσω να μιλάω θα γράψω ένα βιβλίο. Είσαστε όλοι καλεσμένοι να έρθετε Πειραιώς 35, να σας πούμε, να δείτε από κοντά, να σας κάνουμε και βόλτα με το «Street Work» για να ενημερωθείτε, αλλά εγώ ήρθα εδώ να σας πω τρία πράγματα, εισαγγελική παραγγελία, δομές και κοινωνικοί δικηγόροι.

 Πρώτον, πρέπει να ξεχωρίσουμε την επαιτεία, γιατί ξέρουμε πάρα πολλούς που επαιτούν και δεν είναι άστεγοι. Έχουν ωραιότατα σπίτια στα προάστια, έρχονται εδώ πέρα βγάζουν το μεροκάματο και μετά φεύγουν και πάνε στα ωραία τους σπίτια που έχουν στα προάστια. Από την άλλη, οι περισσότεροι άστεγοι, τα μισά είναι ψυχιατρικά προβλήματα, οπότε πώς αυτούς τους ανθρώπους θα τους επανεντάξουμε; Χρειαζόμαστε δομές, γιατί βγάζουμε την εισαγγελική παραγγελία, τους παίρνει η Αστυνομία, την εκτελεί και τους πάνε σε μια ψυχιατρική κλινική, τους κρατάνε μια βδομάδα και τους ξαναβγάζουν έξω στο δρόμο. Δεν λύσαμε τίποτα. Είναι ένας φαύλος κύκλος.

Χρειαζόμαστε, λοιπόν, δομές και δομές συγκεκριμένες. Δηλαδή, άλλες δομές για τη μία περίπτωση, άλλες δομές για την άλλη και εμείς σαν Δήμος Αθηναίων έχουμε δομές για Αστέγους και φιλοξενούμε ήδη 200 άτομα. Δεν μπορεί, όμως, να έρχεται το νοσοκομείο και να μου αφήνει απέξω στο πεζοδρόμιο την άλλη κυρία με τον καθετήρα.

 Εγώ δεν μπορώ να υποστηρίξω. Δεν έχω νοσοκόμους, ούτε καν καθετήρες. Τι κάνουμε; Ξαναπαίρνουμε το ΕΚΑΒ να την πάρει να την πάει σε άλλο νοσοκομείο. Πρέπει, δηλαδή, η Αστυνομία με το Υπουργείο Υγείας και όλους εμάς, να κάνουμε μια σύμπραξη, έτσι ώστε να λύσουμε το πρόβλημα των αστέγων κυρίως της Αθήνας.

Επίσης, είπα για την επαιτεία που είναι μεγάλο πρόβλημα. Κάτι πρέπει να κάνουμε για τους άστεγους που δεν έχουν ταυτότητα. Για να βγάλουν ταυτότητα χρειάζονται 100 ευρώ, φωτογραφίες, παράβολα. Όλα αυτά πρέπει να τους δίνονται δωρεάν. Πρέπει, δηλαδή, να δώσουμε μια έμφαση πάνω σε αυτό το πρόβλημα της αστεγίας. Για να μην σας κουράζω άλλο, θα σταματήσω εδώ και είμαι στη διάθεσή σας για ό,τι χρειαστείτε.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής)**: Ευχαριστούμε πολύ.

Το λόγο έχει τώρα ο κύριος Πελοπίδας - Αλέξιος Νικολόπουλος.

**ΠΕΛΟΠΙΔΑΣ - ΑΛΕΞΙΟΣ ΝΙΚΟΛΟΠΟΥΛΟΣ (Υπεύθυνος Συνηγορίας του Δικτύου για τα Δικαιώματα του Παιδιού)**: Σας ευχαριστώ πολύ, κύριε Πρόεδρε. Αξιότιμα μέλη της Επιτροπής, σας ευχαριστούμε εκ μέρους του Δικτύου, που μας δίνετε την ευκαιρία να τοποθετηθούμε επί του νομοσχεδίου. Προτού αναφερθώ στα επιμέρους σχόλια αναφορικά με το σχέδιο νόμου, θα ήθελα να επισημάνω την επιθυμία των οργανώσεων παιδικής προστασίας της κοινωνίας των πολιτών, να συμμετέχουμε ενεργά κατά την κατάρτιση των σχεδίων νόμων και όχι μόνο μέσω της δημόσιας ηλεκτρονικής διαβούλευσης και της πρόσκλησης σε Επιτροπές. Με την πολυετή εμπειρία που έχουμε στο πεδίο της παιδικής προστασίας, μπορούμε να συμβάλουμε στο διάλογο, μεταφέροντας τις ανάγκες από το πεδίο μαζί με καλές πρακτικές τόσο στην Ελλάδα, όσο και στο εξωτερικό, με στόχο το βέλτιστο συμφέρον των παιδιών.

Αναφορικά με το σχέδιο νόμου, καθώς είμαστε οργάνωση της κοινωνίας των πολιτών που ασχολείται με την παιδική προστασία, θα θέλαμε να αναφερθούμε στο άρθρο 12 του νομοσχεδίου, που συζητούμε σήμερα, άρθρο 10 στη δημόσια ηλεκτρονική διαβούλευση. Θα ήθελα να σταθώ σε δύο σημεία, αναφορικά με τη σύνδεση του εθνικού μηχανισμού εκπόνησης, παρακολούθησης και αξιολόγησης σχεδίων δράσης για τα δικαιώματα του παιδιού. Συγκεκριμένα, απουσιάζει η συμμετοχή των ίδιων των παιδιών στη σύνθεση και, κατά δεύτερον, απουσιάζει η συμμετοχή των φορέων παιδικής προστασίας από την κοινωνία των πολιτών.

Αρχικά θα ήθελα να επισημάνω ότι το άρθρο 12, παράγραφος 1, της Διεθνούς Σύμβασης για τα Δικαιώματα του Παιδιού, που είναι και νόμος αυξημένης τυπικής ισχύος στην Ελλάδα, αναφέρει ότι τα συμβαλλόμενα κράτη εγγυώνται στο παιδί που έχει ικανότητα διάκρισης το δικαίωμα ελεύθερης έκφρασης της γνώμης του σχετικά με οποιοδήποτε θέμα το αφορά, λαμβάνοντας υπόψη τις απόψεις του παιδιού ανάλογα με την ηλικία και το βαθμό ωριμότητάς του. Το συγκεκριμένο άρθρο μάλιστα είναι και ένας από τους τέσσερις πυλώνες της Διεθνούς Σύμβασης.

Επίσης, η Επιτροπή του ΟΗΕ εξέδωσε στις 20 Ιουλίου 2009 το γενικό σχόλιο 12, που ερμηνεύει το άρθρο 12 που προανέφερα και αναφέρει χαρακτηριστικά την προτεραιοποίηση που πρέπει να δίνεται από την Πολιτεία στην άμεση συμμετοχή του παιδιού για τα θέματα που το αφορούν. Ακόμη αντίστοιχη σύσταση για τη συμμετοχή των παιδιών έχει διατυπωθεί σε συστάσεις της Επιτροπής Υπουργών του Συμβουλίου της Ευρώπης ήδη από το 2012.

Περαιτέρω, στις 28 Ιουνίου του 2022, η Επιτροπή του ΟΗΕ για τα Δικαιώματα του Παιδιού, αφού ολοκλήρωσε τον περιοδικό έλεγχο της χώρας μας, απέστειλε τις καταληκτικές παρατηρήσεις της σχετικά με την εφαρμογή της Σύμβασης για τα Δικαιώματα του Παιδιού στην Ελλάδα. Συγκεκριμένα, στην παράγραφο 5 των καταληκτικών παρατηρήσεων αναφέρεται ότι η Επιτροπή προτρέπει το συμβαλλόμενο κράτος να διασφαλίσει την ουσιαστική συμμετοχή των παιδιών στο σχεδιασμό και την εφαρμογή πολιτικών και προγραμμάτων που στοχεύουν στην επίτευξη και των 17 στόχων βιώσιμης ανάπτυξης όσον αφορά τα παιδιά.

Ακόμα, στις καταληκτικές παρατηρήσεις στην παράγραφο 8, σημείο γ΄, η Επιτροπή συστήνει στην Ελληνική Πολιτεία να σχεδιάσει μια συνολική πολιτική και μια ολοκληρωμένη στρατηγική για τα παιδιά, που θα περιλαμβάνει όλους τους τομείς που καλύπτονται από τη Σύμβαση και θα διαθέσει επαρκείς ανθρώπινους, τεχνικούς και οικονομικούς πόρους για την υλοποίησή τους και θα διασφαλίσουν ότι τα παιδιά και οι οργανώσεις που εργάζονται και τα δικαιώματά τους συμμετέχουν στην προετοιμασία, εφαρμογή και αξιολόγηση των πολιτικών, τη στρατηγική και των σχεδίων δράσης.

Εν όψη των ανωτέρω, θεωρούμε ότι το δικαίωμα ακρόασης του παιδιού στα ζητήματα που το αφορούν είναι πολύ σημαντικό να προβλεφθεί και ως εκ τούτου να εξασφαλιστεί η συμμετοχή των ίδιων των παιδιών στη σύνδεση του εθνικού μηχανισμού. Με τον τρόπο αυτό, αφενός, ο εθνικός μηχανισμός θα γίνει πιο αποτελεσματικός και, αφετέρου, το εθνικό σχέδιο δράσης θα είναι και πιο λειτουργικό. Είναι πολύ σημαντικό τα ίδια τα παιδιά να συμμετέχουν στη διαδικασία, καθώς γνωρίζουν τις ανάγκες πολύ καλύτερα από τους ενήλικες και το μόνο που χρειάζεται είναι μια καθοδήγηση για να τις μεταφέρουν συμβάλλοντας έτσι στη νομοθέτηση στα υποκείμενα για τα οποία ενεργεί το εθνικό σχέδιο δράσης. Άλλωστε η συμπερίληψη των παιδιών αποτελεί την προάσπιση και ανάδειξη του βέλτιστου συμφέροντός τους, καθώς η νομοθέτηση για τα παιδιά χωρίς τα παιδιά έχει αποτύχει.

Είναι η ώρα πλέον να κινηθούμε στη προσέγγιση νομοθέτηση μαζί με τα παιδιά. Μην ξεχνάμε άλλωστε ότι ο μεγάλος Πωλονοεβραίος παιδαγωγός του προηγούμενου αιώνα, Γιάννους Κόρτσακ, θεμελιωτής της Διεθνούς Σύμβασης και υπέρμαχος των δικαιωμάτων των παιδιών, έλεγε τη φράση «δεν είναι παιδιά, είναι άνθρωποι», παρουσιάζοντας ακριβώς την ουσιαστική και ενεργή συμμετοχή και ισότιμη μεταχείριση που πρέπει να έχουν τα παιδιά στο δημόσιο λόγο και το μόνο που απαιτείται από την Πολιτεία είναι να τα ακούει.

 Ως εκ τούτου, προτείνουμε ότι, σε όλα τα στάδια του έργου του εθνικού μηχανισμού, θα πρέπει να υπάρχει επιτροπή παιδιών που θα ακολουθεί τις διαδικασίες και θα εκλέγει ή θα συμμετέχει με δικαίωμα ψήφου στις συνεδριάσεις του εθνικού μηχανισμού. Άλλωστε, ο Συνήγορος του Παιδιού ήδη έχει επιτροπή εφήβων, που μπορεί να αξιοποιηθεί ή να ληφθεί σαν καλή πρακτική.

Παράλληλα, θεωρούμε ότι είναι απαραίτητη η συμπερίληψη στη σύνθεση του εθνικού μηχανισμού των οργανώσεων κοινωνίας των πολιτών που ασχολούνται με την παιδική προστασία. Άρα, κρίνουμε σκόπιμο να προστεθεί ως στοιχείο ιστ΄ εκπρόσωπος τουλάχιστον ενός φορέα παιδικής προστασίας και υποστήριξης, ο οποίος θα προέρχεται από το Εθνικό Μητρώο των Φορέων Παιδικής Προστασίας που έχουν καταχωρηθεί και μπορεί να είναι μονοετής θητεία, για να υπάρχει και κινητικότητα, αλλά και διαφορετικές οργανώσεις παιδικής προστασίας να έχουν παρουσία.

Να αναφέρω ότι σχόλιο με αντίστοιχο περιεχόμενο έχουμε κάνει στη δημόσια διαβούλευση, μαζί με ακόμα 8 οργανώσεις παιδικής προστασίας, εκ μέρους του Δικτύου Συνηγορίας για τα Δικαιώματα του Παιδιού (Child Rights Advocacy Network), ζητώντας τη συμμετοχή τόσο των παιδιών, όσο και των φορέων παιδικής προστασίας από την κοινωνία των πολιτών.

Να αναφέρω ότι με λύπη διάβασα την Αιτιολογική Έκθεση και την απάντηση που δίνετε για ποιο λόγο δεν ελήφθησαν υπόψη τα σχόλια που έχουμε υποβάλλει, καθώς, αφενός, αναφέρει ότι η συμμετοχή των παιδιών καλύπτεται μέσω εκπροσώπων του Ινστιτούτου Υγείας του Παιδιού, της ΕΕΔΑ και της UNICEF Ελλάδος. Ενώ, για τη συμμετοχή των οργανώσεων η απάντηση παραπέμπει στο άρθρο 12 του ν.4491/2017, που προβλέπει τη συμμετοχή οργανώσεων μόνο εφόσον κριθεί αναγκαίο. Από ό,τι φαίνεται, τα παραπάνω δείχνουν ότι δεν ελήφθησαν καθόλου υπόψη όσα προανέφερα, ούτε οι καταληκτικές παρατηρήσεις της Επιτροπής του ΟΗΕ για τα Δικαιώματα του Παιδιού, ούτε οι συστάσεις ευρωπαϊκών και διεθνών φορέων και Υπηρεσιών.

Κλείνοντας, θα αναφερθώ στις προβλέψεις του άρθρου 7 του σχεδίου νόμου. Να επισημάνω ότι αναγνωρίζουμε τη σημασία να προβλεφθούν εναλλακτικές λύσεις για τη διευκόλυνση της διενέργειας κοινωνικής έρευνας για την τέλεση υιοθεσίας και αναδοχής. Κινείται σίγουρα σε σωστή κατεύθυνση η προτεινόμενη διάταξη. Ωστόσο, είναι πολύ σημαντικό να διασφαλιστεί η στελέχωση των κοινωνικών υπηρεσιών, όπως προαναφέρθηκε και από άλλους συναδέλφους. Επίσης, η κοινωνική έρευνα και ο έλεγχος να μη γίνονται με μια fast-track διαδικασία και όντως να λαμβάνεται υπόψη το βέλτιστο συμφέρον του παιδιού. Σας ευχαριστούμε πολύ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Εμείς ευχαριστούμε.

Το λόγο έχει τώρα η κυρία Ελβίρα Κούρκουλου, Πρόεδρος του Συλλόγου Υπαλλήλων Υπουργείου Εργασίας και Κοινωνικής Ασφάλισης.

**ΕΛΒΙΡΑ ΚΟΥΡΚΟΥΛΟΥ (Πρόεδρος του Συλλόγου Υπαλλήλων Υπουργείου Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε. Αξιότιμοι κυρίες και κύριοι, εκπροσωπώ τους εργαζόμενους στο Υπουργείο Κοινωνικής Συνοχής και Οικογένειας και θα επικεντρωθώ, κυρίως, στο Κεφάλαιο που αφορά τη σύσταση των οριζόντιων υποστηρικτικών Υπηρεσιών, για οικονομία του χρόνου. Ιστορικά – το γνωρίζετε όλοι - τις 27 Ιουνίου του 2023 συστήνεται το Υπουργείο Κοινωνικής Συνοχής και Οικογένειας, με το π.δ.77, όπως είχε εξαγγείλει προεκλογικά ο κ. Πρωθυπουργός. Πρόκειται για ένα Υπουργείο, στο οποίο συστήνονται Γενική Γραμματεία Δημογραφικής και Στεγαστικής Πολιτικής, Γενική Γραμματεία Ισότητας και Ανθρωπίνων Δικαιωμάτων, ενώ μεταφέρεται η Γενική Γραμματεία Κοινωνικής Αλληλεγγύης και Καταπολέμησης της Φτώχειας από το Υπουργείο Εργασίας, ως σύνολο αρμοδιοτήτων, οργανικών μονάδων και θέσεων προσωπικού. Μεταφέρθηκαν, επίσης, από το Υπουργείο Παιδείας, η Διεύθυνση Νεολαίας και από το Υπουργείο Δικαιοσύνης το Τμήμα Ανθρωπίνων Δικαιωμάτων.

Εν συνέχεια, στις αρχές του Ιουλίου του 2023, με διαπιστωτική πράξη, μεταφέρονται αυτοδίκαια οι θέσεις και το προσωπικό, συνολικά 249 θέσεις, κατανεμημένες σε αντίστοιχες Γενικές Γραμματείες. Ωστόσο, οι καλυμμένες θέσεις είναι μόλις 164, από τις οποίες αρκετοί δεν υπηρετούν στις θέσεις τους, γιατί είναι είτε αποσπασμένοι σε άλλους φορείς, είτε έχουν διάφορες άδειες όπως π.χ. άδεια άνευ αποδοχών.

Με δεδομένο ότι το Υπουργείο Κοινωνικής Συνοχής και Οικογένειας δεν έχει ακόμη, 9 μήνες μετά τη σύστασή του, ούτε οργανόγραμμα, ούτε οριζόντιες υποστηρικτικές υπηρεσίες ανθρώπινου δυναμικού και οικονομικών υπηρεσιών, η διοικητική και οικονομική υποστήριξη του Υπουργείου παρέχεται, αρχικά έως 31/12/2023 και στη συνέχεια με παράταση έως 30/6/2024, από τις αρμόδιες Υπηρεσίες του Υπουργείου Εργασίας και Κοινωνικής Ασφάλισης.

Στο υπό συζήτηση σχέδιο νόμου, σχετικά με τη σύσταση και λειτουργία των οριζόντιων υποστηρικτικών Υπηρεσιών του ΥΚΟΙΣΟ, παρατηρούνται σημαντικές ελλείψεις, καθόσον δεν καθορίζονται ο αριθμός των θέσεων, δηλαδή, των υπαλλήλων που θα στελεχώσουν κάθε οργανική μονάδα, διεύθυνση και τμήμα, και ούτε τα απαραίτητα τυπικά προσόντα.

Αφετέρου δε, δεν συστήνονται οι υπόλοιπες οριζόντιες υπηρεσίες, όπως είναι η διεύθυνση διεθνών και ευρωπαϊκών σχέσεων, αντίστοιχα το τμήμα πολιτικής σχεδίασης εκτάκτου ανάγκης, όπως επίσης δεν έχει γίνει καμία ενέργεια μέχρι σήμερα για τη σύσταση της μονάδας εσωτερικού ελέγχου ή τις υπηρεσίες συντονισμού. Τέλος, παραμένει θολό το τοπίο όσον αφορά τον οργανισμό στις εισφορές του Υπουργείου, η έκδοση του οποίου παραπέμπεται γενικώς και αορίστως στο μέλλον.

Ουσιαστικά θεωρούμε ότι η εξαγγελία του Πρωθυπουργού παραμένει μόνο στο ΦΕΚ για το περίφημο Υπουργείο Κοινωνικής Συνοχής, καθόσον στελεχώνεται αυτή τη στιγμή με ελάχιστο προσωπικό από τις πρώην γενικές γραμματείες του Υπουργείου Εργασίας. Μας προβληματίζει έντονα το γεγονός ότι δεν έχει πραγματοποιηθεί καμία πρόσληψη για τη στελέχωση του νεοσύστατου υπουργείου. Μας προβληματίζει ακόμη περισσότερο με ποιο τρόπο, πότε και από ποιους θα στελεχωθούν οι νεοσυσταθείσες, με το υπόψη σχέδιο νόμου, οριζόντιες υπηρεσίες διοικητικών και οικονομικών υπηρεσιών, αλλά και των υπολοίπων, όπως ανέφερα προηγούμενων, κρίσιμων υπηρεσιών για τη λειτουργία του υπουργείου.

Επειδή θεωρούμε ότι δεν πρόκειται σύντομα να ολοκληρωθεί το οργανόγραμμα του Υπουργείου, δεν έχουμε καμία αμφιβολία, όπως και άλλες δημόσιες υπηρεσίες, ότι θα παραμείνει υποστελεχωμένο, με συνέπεια να υλοποιούνται οι αρμόδιες του με υπαλλήλους που τελούν υπό καθεστώς παράλληλων καθηκόντων, με αυθαίρετες μετακινήσεις σε θέσεις ευθύνης, που ενδεχομένως καλυφθούν με αδιαφανείς τρόπους, όπως όλοι γνωρίζουμε. Εντατικοποίηση της εργασίας για τους υπηρετούντες υπαλλήλους, παράλληλα καθήκοντα, υποχρεωτικές μετακινήσεις, αποκλεισμό από την κινητικότητα, είναι μόνο ενδεχομένως αυτά που θα προκύψουν με τον τρόπο που οργανώνεται και στελεχώνεται το Υπουργείο Εργασίας.

 Η εν εξελίξει περιπέτεια σύστασης και λειτουργίας του ΥΚΟΙΣΟ αποδεικνύει την έλλειψη προετοιμασίας και σχεδιασμού για τη σύσταση του ΥΚΟΙΣΟ, συμπεριλαμβανομένων των οριζόντιων υποστηρικτικών υπηρεσιών, την έλλειψη στρατηγικού σχεδιασμού της Κυβέρνησης όσον αφορά τις προσλήψεις των δημοσίων υπαλλήλων, την απουσία σύνδεσης του νέου Υπουργείου με το σχεδιασμό και την υλοποίηση συγκεκριμένων πολιτικών που αφορούν το πεδίο κοινωνικής συνοχής και οικογένειας, την απαξίωση των δημοσίων υπαλλήλων κατά τις διαδικασίες οργάνωσης και λειτουργίας του υπουργείου. Απέναντι σε όλα αυτά, περιμένουμε την ουσιαστική και όχι συμβολική λειτουργία του νέου Υπουργείου. Σας ευχαριστώ πολύ, για την προσοχή σας.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Τον λόγο έχει η κυρία Κλώκα.

**ΜΑΡΙΑΝΕΛΛΑ ΚΛΩΚΑ (Εκπρόσωπος του Ανθρωπιστικού μη Κερδοσκοπικού Σωματείου PRAKSIS):** Ευχαριστώ πάρα πολύ. Κάθε προσπάθεια που γίνεται για τη διεύρυνση δικαιούχων, αναφέρομαι στο κεφάλαιο Β΄ του «Στέγαση και εργασία», είναι πάρα πολύ θετική. Είναι πάρα πολύ σημαντικό να λάβουμε υπόψη τα κριτήρια αποκλεισμού που μέχρι στιγμής υπήρχαν και να κάνουμε κάτι προς αυτή την κατεύθυνση. Επιπλέον, από όλα αυτά τα οποία έχετε μέχρι στιγμής προβλέψει, δυσκολεύομαι να κατανοήσω πώς μπορούμε να φέρουμε σημαντικούς πυλώνες εφαρμογής, σαν αυτόν της «Στέγασης και εργασίας», όταν δεν έχουμε καταγράψει τον αριθμό των αστέγων ακόμα. Οι τελευταίες καταγραφές είναι του 2018 και έτσι βρισκόμαστε, μετά από 5 τουλάχιστον απανωτές κρίσεις, στο να μην ξέρουμε ουσιαστικά πώς θα αξιολογήσουμε το πρόγραμμα σε σχέση με το ποιοι θα έπρεπε να είναι οι δικαιούχοι του προγράμματος.

 Σε κάθε περίπτωση, έχουμε υποβάλει μαζί με τον Δήμο Θεσσαλονίκης, με τον οποίο υλοποιούμε δύο προγράμματα στη βόρεια Ελλάδα, στο «Στέγαση και εργασία», κάποια σημεία στη διαβούλευση. Οπότε, εγώ εδώ ήρθα να πω δυο τρία ακόμα πράγματα. Πρώτον, ότι στο θέμα των ενοικίων, που πρέπει κάπως να το δούμε αν θα πρέπει να μπει ένα πλαφόν ή εάν αυτό το πλαφόν είναι ένα προβληματικό μέτρο και δύσκολα εφαρμόσιμο, να προσαρμόσουμε κάπως τις επιδοτήσεις ενοικίων στην πραγματικότητα ή να εκμεταλλευτούμε ένα κτιριακό απόθεμα και να το χρησιμοποιήσουμε για κοινωνική κατοικία. Σε κάθε περίπτωση, σε πολύ ενδιαφέροντες ανθρώπους που έχουν στην ιδιοκτησία τους σπίτια και τα δίνουν ή προτίθενται να τα δώσουν, θα συνηγορήσω, ώστε να υπάρχουν κίνητρα σε αυτούς τους ιδιοκτήτες.

Πάρα πολλοί από τους ανθρώπους που βρίσκονται στο πρόγραμμά μας και στην Αττική και στη Θεσσαλονίκη μας λένε στέγαση. Θα τα κουτσοκαταφέρουμε. Εργασία; Εκεί, λοιπόν, θα χρησιμοποιήσω μόνο ένα από τα σχόλια, που είναι το να πραγματοποιείται καθολική ένταξη των δικαιούχων του «Στέγαση και εργασία» για τους αστέγους ως ειδική κατηγορία στα ΕΚΟ.

Νομίζω ότι σιγά-σιγά πρέπει να αρχίσουμε να βλέπουμε το πρόγραμμα και σε αυτόν τον πυλώνα, που είναι πάρα πολύ σημαντικός για τη συνέχεια, γιατί σε όσους δεν τα κατάφεραν υπάρχει ένα ερώτημα που μένει κάπως αναπάντητο, όπως ένα αναπάντητο ερώτημα είναι, τελικά προγράμματα σαν αυτά που είναι πολύ σημαντικά όταν ξεκίνησαν και σήμερα που βρίσκονται στη μετεξέλιξη τους, εάν βρίσκονται τελικά σε ένα διάλογο διαρκείας με αντίστοιχα Υπουργεία με τα οποία πρέπει να βρίσκονται.

Για παράδειγμα, εξυπηρετούμενοι του προγράμματος έλεγαν ότι δεν έχουν τη δυνατότητα από τις ελάχιστες απολαβές και τη δυσκολία εύρεσης εργασίας, να πληρώνουν συμμετοχή στα φάρμακα. Έλεγαν, ότι η επιβαρυμένη υγεία τους – από το δρόμο που βρίσκονται εδώ και πάρα πολύ καιρό – τους δίνει πάρα πολύ επιπρόσθετες δυσκολίες για να εργαστούν, σε ένα σύστημα υγείας το οποίο καταρρέει. Άρα, χρειάζεται κάπως το πρόγραμμα να έρθει σε επαφή με τους υπόλοιπους φορείς που υλοποιούν κοινωνικές πολιτικές.

Θα πρέπει, τελειώνοντας, να υπερθεματίσω την πρόταση της PRAKSIS, που ως μέλος της FEANTSA την υποστηρίζει, ότι σε αυτήν τη νέα φάση είναι πάρα πολύ σημαντική η εμπειρία των ανθρώπων που ήταν πρώην άστεγοι. Υπάρχουν προγράμματα, τα οποία έχουν ολοκληρωθεί και υπάρχει μία ομάδα ανθρώπων που θα μπορούσε να βοηθήσει και στα μεγάλα αστικά κέντρα. Παρακαλούμε ιδιαίτερα να τους συμπεριλάβετε. Ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα - Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Πλεύρης Αθανάσιος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Λινού Αθηνά, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Πουλάς Ανδρέας, Τσίμαρης Ιωάννης, Κομνηνάκα Μαρία, Δάγκα Παρασκευή (Βιβή), Λαμπρούλης Γεώργιος, Κτενά Αφροδίτη, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Βρεττός Νικόλαος, Παπαδόπουλος Νικόλαος, Γαυγιωτάκης Μιχαήλ, Δημητριάδης Πέτρος, Κεφαλά Γεωργία (Τζώρτζια), Μπιμπίλας Σπυρίδων και Χουρδάκης Μιχαήλ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής)**: Το λόγο έχει ο κ. Δημήτριος Κνης.

**ΔΗΜΗΤΡΙΟΣ ΚΝΗΣ (Πρόεδρος του Συλλόγου Κοινωνικών Δομών Αντιμετώπισης της Φτώχειας)**: Αξιότιμε κύριε Πρόεδρε, αξιότιμα μέλη της Επιτροπής, εκπροσωπώ τους εργαζόμενους και τις εργαζόμενες πεδίου στις δομές αστέγων, τα υπνωτήρια αστέγων, τα ανοιχτά κέντρα ημέρας αστέγων και τους ξενώνες. Θα ήθελα να κάνω κάποιες επισημάνσεις σχετικά με το άρθρο 15 και την επέκταση του προγράμματος «Στέγαση και Εργασία».

Αρχικά αυτό που παρατηρούμε, είναι ότι δεν υπάρχει καμία πρόβλεψη για τους για τους ανθρώπους οι οποίοι έχουν φύγει από δομές παιδικής προστασίας μετά το 18ο έτος της ηλικίας τους και πιθανόν να αντιμετωπίζουν κάποιο στεγαστικό πρόβλημα. Επιπροσθέτως, θα πρέπει να επισημανθεί ότι θα πρέπει να υπολογιστούν οι μεσιτικές δαπάνες. Ήταν ένα πρόβλημα το οποίο αντιμετωπίσαμε σε ωφελούμενους των δομών μας. Θα πρέπει να υπολογιστούν στις άμεσες δαπάνες τα έξοδα τα οποία υπάρχουν για το μεσίτη, καθότι είναι πάρα πολύ δύσκολο τη δεδομένη χρονική στιγμή να βρεθεί ένα σπίτι ειδικότερα στην Αθήνα και στη Θεσσαλονίκη.

Θα ήθελα απλά να επισημάνω ότι τα υπνωτήρια αστέγων και τα ανοιχτά κέντρα ημέρας αστέγων είναι ουσιαστικά οι δομές πρώτης υποδοχής των ανθρώπων που διαβιούν σε συνθήκες αστεγίας. Θα πρέπει να εστιάσουμε και να δώσουμε λίγο βάση στο μοντέλο, το «staircase» που λέγεται, δηλαδή τις δομές αυτές, έτσι ώστε να μπορέσουμε να ενισχύσουμε αυτούς τους ανθρώπους για να περάσουμε στο επόμενο στάδιο της άμεσης μετάβασης σε συνθήκες αυτόνομης διαβίωσης.

Αυτοί οι άνθρωποι αντιμετωπίζουν πάρα πολλά προβλήματα και θα πρέπει και σε επίπεδο εργασιακής επανένταξης, αλλά και ουσιαστικής πολιτικής, να μην αφήνουμε τις δομές πρώτης υποδοχής. Αυτό το λέω, γιατί στην πρόβλεψη ως ωφελούμενες ομάδες είναι τα υπνωτήρια και οι ξενώνες μεταβατικής φιλοξενίας. Η χρηματοδότηση των προγραμμάτων τα τελευταία 12 χρόνια είναι από ευρωπαϊκούς πόρους. Υπάρχει στη διαδικασία μελέτης αξιολόγηση της βιωσιμότητας των δομών.

Η χρηματοδότηση 31/12/25 σταματάει. Πώς θα υλοποιηθεί μια εθνική πολιτική με ένα κόστος 15 εκατομμυρίων, όταν οι βασικοί φορείς πρώτης υποδοχής, καταγραφής, που ουσιαστικά τροφοδοτούν το πρόγραμμα, σε συνεργασία προφανώς και με τους φορείς διαχείρισης PRAKSIS, ARSIS και οποιοιδήποτε άλλοι προκύψουν, θα μπορέσει αυτό το πρόγραμμα να λειτουργήσει; Έτσι λοιπόν στο κομμάτι των αστέγων και της καταγραφής, αλλά και της ουσιαστικής δημόσιας πολιτικής, θα πρέπει να καθίσουμε και να δούμε ακριβώς τα βήματα τα οποία πρέπει να ακολουθηθούν, έτσι ώστε να προχωρήσουμε στην ουσιαστική επανένταξη των ανθρώπων και όχι σε μια τέταρτη βελτίωση του προγράμματος αυτού, για το οποίο, όμως, ακόμα μιλάμε για μία πιλοτική εφαρμογή.

Δεν μπορούμε μετά από τόσα χρόνια κρίσης να μιλάμε ακόμα για πιλοτική εφαρμογή του προγράμματος στέγασης και εργασίας στους αστέγους και αντίστοιχα και για τις δομές φιλοξενίας. Ευχαριστώ πολύ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων των Επιτροπών):** Εμείς ευχαριστούμε και ολοκληρώσαμε με τον τελευταίο ομιλητή την ακρόαση των φορέων. Σας ευχαριστούμε πάρα πολύ για τις τοποθετήσεις σας. Θεωρώ ότι θα τις αξιολογήσει και θα τις συμπεριλάβει η ηγεσία του Υπουργείου. Προχωράμε τώρα αν έχει κάποιος συνάδελφος από τους Εισηγητές ή από τους Ειδικούς Αγορητές να κάνει κάποια ερώτηση.

Η κυρία Σούκουλη έχει το λόγο.

**ΜΑΡΙΑ - ΕΛΕΝΗ ΣΟΥΚΟΥΛΗ - ΒΙΛΑΛΗ (Εισηγήτρια της Πλειοψηφίας):** Ευχαριστώ κύριε Πρόεδρε, δεν έχω κάποια ερώτηση.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων των Επιτροπών):**  Η κυρία Νοτοπούλου έχει το λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Εισηγήτρια της Μειοψηφίας):** Θα ήθελα να απευθύνω την ίδια ερώτηση και στην εκπρόσωπο της UNICEF, αλλά και στο Κέντρο Κοινωνικής Αλληλεγγύης. Μας είπατε για κάποια βήματα από το Κέντρο Κοινωνικής Αλληλεγγύης που έχουν γίνει. Μας είπατε για κάποια θετικά βήματα. Ωστόσο, οι κοινωνικοί δείκτες στον ευρωπαϊκό πυλώνα κοινωνικών δικαιωμάτων καταγράφουν αρνητικές πρωτιές για τη χώρα μας στην παιδική φτώχεια και στη φτώχεια συνολικά για τον ελληνικό πληθυσμό. Άρα θα θέλαμε να μας πείτε πιο συγκεκριμένα, ποια είναι η στρατηγική που θα ακολουθήσετε την επόμενη περίοδο, έτσι ώστε, πράγματι, να καταφέρουμε να αντιμετωπίσουμε την παιδική φτώχεια.

 Από τη μεριά της UNICEF θα ήθελα μια απάντηση στο πώς εσείς αξιολογείτε την πορεία της χώρας σε σχέση με τους δείκτες παιδικής φτώχειας και αν αυτό το νομοσχέδιο, κατά την εκτίμησή σας, δίνει κάποιες απαντήσεις.

Επίσης, θα ήθελα κάποιες πιο συγκεκριμένες προτάσεις από τον εκπρόσωπο του Δικτύου για τα Δικαιώματα των Παιδιών, που έκανε μια εξαιρετική τοποθέτηση. Εάν υπάρχουν προτάσεις που έχουν κατατεθεί επίσημα στο Υπουργείο σε σχέση με τη συμμετοχή των παιδιών κατά τη διαδικασία νομοθέτησης ή και της νέας γενιάς συνολικά, καθώς και σήμερα βλέπουμε ότι απουσιάζουν φορείς εκπροσώπησης της νέας γενιάς, παρά την πρόταση που κάναμε εμείς ως ΣΥΡΙΖΑ - Προοδευτική Συμμαχία χθες.

Στην εκπρόσωπο του Συλλόγου Υπαλλήλων του Υπουργείου Εργασίας και Κοινωνικής Ασφάλισης, αν κατάλαβα καλά, επί της ουσίας μας περιγράψατε μια κατάσταση ενός Υπουργείου σε περιπέτεια εν εξελίξει. Δηλαδή, ενός Υπουργείου που δεν είναι σε θέση να ασκήσει κοινωνική πολιτική και δεν έχει στρατηγική για την κοινωνική πολιτική, αν το κατάλαβα σωστά. Αυτά προς το παρόν θα επανέλθω.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων των Επιτροπών):**  Ευχαριστούμε.

Η κυρία Καζάνη έχει το λόγο.

**ΑΙΚΑΤΕΡΙΝΗ ΚΑΖΑΝΗ (Ειδική Αγορήτρια της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ»):**  Ευχαριστώ πολύ, κύριε Πρόεδρε. Ευχαριστούμε πάρα πολύ και όλους τους φορείς που βρίσκονται εδώ σήμερα για να μας ενημερώσουν. Μία ερώτηση θα ήθελα να κάνω προς την Πρόεδρο του Συλλόγου των Υπαλλήλων του Υπουργείου Εργασίας και Κοινωνικής Ασφάλισης. Μας μίλησε αρκετά αναλυτικά για το πρόβλημα, ουσιαστικά, υποστελέχωσης που υπάρχει στο νέο Υπουργείο Κοινωνικής Συνοχής και Οικογένειας και για τα παράλληλα καθήκοντα που ασκούν όλο αυτό το χρονικό διάστημα οι υπάλληλοι του Υπουργείου Κοινωνικής Εργασίας. Το ερώτημα που έχω να θέσω είναι για το θέμα της στέγασης του Υπουργείου Κοινωνικής Συνοχής και Εργασίας, εάν υπάρχει κάποια πρόβλεψη για το πού θα στεγαστεί και πού βρίσκονται όλες αυτές οι υπηρεσίες σήμερα. Ευχαριστώ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων των Επιτροπών):**  Ευχαριστούμε.

Η κυρία Δάγκα έχει το λόγο.

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. του Κ.Κ.Ε.):** Θα ήθελα να ρωτήσω την κυρία Αθανασίου, Πρόεδρο του Συνδέσμου Κοινωνικών Λειτουργών Ελλάδας, για να καταλάβουμε λίγο και τις συνέπειες του άρθρου 7. Ποια είναι τα καθήκοντα που αναλαμβάνουν οι κοινωνικές υπηρεσίες ανά περιφερειακή ενότητα; Γιατί φαντάζομαι ότι δεν είναι μόνο η κοινωνική έρευνα για την υιοθεσία και αναδοχή.

Επίσης, θα ήθελα να κάνω και μια ερώτηση και στον κύριο Κνη, Πρόεδρο του Συλλόγου Κοινωνικών Δομών Αντιμετώπισης της Φτώχειας, για τη λειτουργία όλων αυτών των υπνωτηρίων, των ξενώνων πρώτης υποδοχής, οι οποίοι λειτουργούν με ευρωπαϊκή χρηματοδότηση.

Καταλαβαίνω κύριε Κνη ότι η πλειοψηφία των εργαζομένων είναι αντίστοιχα με συμβάσεις ορισμένου χρόνου, με βάση και τα προγράμματα της ευρωπαϊκής χρηματοδότησης;

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Το λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»:** Ευχαριστώ, κύριε Πρόεδρε. Ευχαριστούμε και εμείς τους φορείς που ήρθαν σήμερα. Θα ήθελα και εγώ να κάνω κάποιες ερωτήσεις στην κυρία Αθανασίου, την Πρόεδρο Κοινωνικών Λειτουργών Ελλάδος. Είπατε ότι ο κλάδος σας βρίσκεται σε οριακό σημείο, σε υποστελέχωση. Ποιο είναι κατά τη γνώμη σας το αποτελεσματικότερο μέσο για την επαρκή παροχή υπηρεσιών; Αρκούν οι προσλήψεις και μόνο;

Η αξιολόγηση των οικογενειών που προορίζονται για αναδοχή ή και υιοθεσία ανηλίκων, χρειάζεται προσωπικό με ειδικότερη εκπαίδευση, εξειδίκευση; Επίσης, μιλήσατε για φοροελαφρύνσεις των ιδιοκτητών ακινήτων. Ήδη γίνεται στην Ιταλία το γνωρίζω πολύ καλά, οπότε δίνεται ένα κίνητρο για να διατεθούν τα ακίνητα που είναι κλειστά, όμως οι ιδιοκτήτες από ό,τι ξέρω θέλουν και εγγυήσεις. Θα μπορούσε το Κράτος να είναι εγγυητής για τους λίγους που δεν θα αντεπεξέρχονται να πληρώσουν το ενοίκιο;

Θα ήθελα να κάνω και μία ερώτηση προς τον κ. Λιβανό, τον Πρόεδρο του Κέντρου Κοινωνικής Πρόνοιας, για τη φάση προαξιολόγησης και μεταπαρακολούθησης των αναδόχων οικογενειών από κοινωνικούς λειτουργούς και ψυχολόγους. Επαρκεί το υπάρχον προσωπικό για την επαρκή παροχή των υπηρεσιών αυτών και σε ποιο αριθμό περίπου ανά ειδικότητα ανέρχονται οι ελλείψεις του προσωπικού; Σας ευχαριστώ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Το λόγο έχει η κυρία Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κύριε Κνη, κυρία Γεννηματά και κυρία εκπρόσωπε της PRAKSIS, με την τεράστια εμπειρία σας πάνω στα θέματα των πρώτων δομών αντιμετώπισης της αστεγίας, σημειώσατε, αν κατάλαβα καλά, ότι υπάρχει ένα πρόβλημα πριν το «Στέγαση και Εργασία» και είναι πώς αντιμετωπίζουμε πράγματι την αστεγία, ποιες δομές έχουμε και πόσο λειτουργούν αυτές οι δομές, όπως τα υπνωτήρια; Είναι συγκλονιστικό το πώς μιλάει η κυρία Γεννηματά με την εμπειρία που έχει από την Πειραιώς 35, την οποία έχω επισκεφτεί πολλές φορές και ξέρω πολύ καλά τι συμβαίνει.

Το περιβόητο άρθρο 3, αν δεν κάνω λάθος, που αφορά τη «Στέγαση και Εργασία», κάνει σαν να μην καταλαβαίνει το μείζον πρόβλημα που έχουμε στην αστεγία πριν την ένταξη στη «Στέγαση και Εργασία». Κάνει πως δεν ξέρει ότι όλες αυτές οι δομές χρειάζονται νέες δομές, νέα υπνωτήρια, συνεργασία με το Υπουργείο Υγείας.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Κυρία Φωτίου, ερώτηση, όχι τοποθέτηση.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Αυτό κάνω. Ρώτησα, κατάλαβα καλά; Αυτό ρώτησα. Δεύτερο, κύριε Λιβανέ ποιο είναι το «χαρτζιλίκι» που θα δίνετε στα παιδιά από αυτό εδώ το νομοσχέδιο, το ξέρετε; Δηλαδή, πόσο θα δίνετε χαρτζιλίκι κάθε μήνα; Γιατί εγώ το ψάχνω σε όλο το νομοσχέδιο και δεν το βρίσκω. Πολύ καλά θα κάνουμε να το δίνουμε, αλλά πόσο, 10 ευρώ, 20 ευρώ; Για να ξέρουν και οι συνάδελφοι γιατί μιλάμε.

Κύριε Λιβανέ, τα παιδιά των ιδρυμάτων που εποπτεύετε, όπως το «ΜΗΤΕΡΑ», που είναι από τα πιο μεγάλα ιδρύματα στην Αττική, πώς πάνε στο πρόγραμμα αναδοχής και υιοθεσίας; Φεύγουν από εσάς; Πόσα ανάπηρα παιδιά έρχονται ειδικά σε εσάς, ενώ δεν πηγαίνουν στα άλλα ιδρύματα; Δηλαδή, τα δημόσια ιδρύματα εξακολουθούν να μαζεύουν όλα τα ανάπηρα παιδιά, γιατί τα αρνούνται τα νομικά πρόσωπα ιδιωτικού δικαίου; Είναι αλήθεια αυτό ή αυτό που είχα ζήσει εγώ έχει τελειώσει;

Επίσης, κύριε Νικολόπουλε, Υπεύθυνε Συνηγορίας του Δικτύου για τα Δικαιώματα του Παιδιού και κυρία Μιχαηλίδου από τη UNICEF, κατάλαβα καλά ότι υπάρχει, εκτός των άλλων, μια σύγκρουση ανάμεσα στο πού εντάσσεται η παιδική προστασία ανάμεσα στις δύο Γραμματείες, των Δικαιωμάτων ή της Στεγαστικής Πολιτικής και του Δημογραφικού.

Αν κατάλαβα καλά, από ό,τι λέτε – και αυτή είναι και η άποψή μου, για αυτό σας ρωτάω ευθέως – καμιά δουλειά δεν έχει η Προστασία του Παιδιού να πάει στη Στεγαστική Πολιτική και στο Δημογραφικό. Πρέπει να πάει στη Γραμματεία των Δικαιωμάτων, όπως κατάλαβα τι είπατε και οι δύο. Βεβαίως, ρωτάω και όλους εσάς που μιλήσατε για αυτές τις Γραμματείες. Έχετε κατανοήσει ότι η Πρόνοια, η Κεντρική Υπηρεσία – και το ρωτάω και στην κυρία Κούρκουλου που την ξέρω από το παρελθόν και από την κριτική που μου έχει ασκήσει – δεν υπάρχει σαν ξεχωριστή Γραμματεία, αλλά μπαίνει στη Στεγαστική Πολιτική και στο Δημογραφικό; Υπάρχει κανένα, από την εμπειρία σας, Υπουργείο, σε όλο τον κόσμο, όπου η Πρόνοια, δηλαδή η Κοινωνική Προστασία και η φροντίδα δεν έχουν ξεχωριστή Γραμματεία, δεν έχουν ξεχωριστό Υφυπουργείο, αλλά όλοι ανάπηροι, μη ανάπηροι και τα πάντα, μπαίνουν εκεί και εκεί μπαίνει και το παιδί;

Και εγώ κατάλαβα καλά ότι δεν αντέχετε να στελεχώσετε αυτό το Υπουργείο. Αν κατάλαβα καλά, είπατε ότι είναι ένα Υπουργείο μάλλον «φάντασμα». Δεν το είπατε έτσι, να το πω πιο κομψά, ένα Υπουργείο «στα χαρτιά», που δεν έχει ακόμη ούτε Κανονισμό, ούτε τίποτα. Είναι, όμως, προφανές, ότι είχε ένα προεδρικό διάταγμα. Το είδαμε το προεδρικό διάταγμα και, βεβαίως, το είδαμε μετά τις εκλογές του 2023. Εννιά μήνες τώρα, κανείς δεν σηκώθηκε να πει, βρε παιδιά, είναι λάθος αυτή η δομή του Υπουργείου, εκτός που δεν έχουμε και υπαλλήλους για να το στελεχώσουμε. Αυτό ρωτώ και ρωτάω προς όλους, σήμερα, όσους έρχονται με ευθύνη εδώ να πουν ότι, εντάξει, καλώς πάει με τόσα υπουργεία, να αναλάβουμε και τη νεολαία, να αναλάβουμε και τα πάντα. Το ΙΝΕΔΙΒΙΜ δηλαδή, θα παραμείνει στο Μαρούσι, αν κατάλαβα καλά;

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Ευχαριστούμε κυρία Φωτίου. Ο κ. Παπαδόπουλος από τη «Νίκη» έχει το λόγο.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Ευχαριστώ πολύ, κύριε Πρόεδρε. Δυο, τρεις επισημάνσεις, που μου επιβεβαίωσαν και ερώτηση, παράλληλα, για το νομοσχέδιο. Στο άρθρο 14 και εγώ όταν διάβασα τον όρο ήθελα να σας το πω, ο όρος «απροσάρμοστα παιδιά» είναι όχι απλώς αντιεπιστημονικός και αδόκιμος όρος, δεν θα τον δείτε πουθενά στη διεθνή βιβλιογραφία. Θα μπορούσατε να βάλετε, ας πούμε, «συμπεριφορική απροσφορότητα» ή «διαταραχή συμπεριφοράς», γιατί είναι ένας υβριστικός όρος και δεν είναι σωστό να φαίνεται σε ένα νομοσχέδιο της ελληνικής δημοκρατίας.

Δεύτερον, πραγματικά, θα συμφωνήσω με τον κύριο που είναι από την οργάνωση κοινωνίας των πολιτών για τα Δικαιώματα των Παιδιών, που έκανε ένα πολύ εύστοχο σχόλιο. Και εγώ σαν καινούργιος κοινοβουλευτικός, πραγματικά, ήθελα να το πω ότι όλα τα νομοσχέδια καλό θα είναι οι φορείς που έχουν μια κατασταλαγμένη εμπειρία, να χρησιμοποιούνται πιο ουσιαστικά στην Ελληνική Δημοκρατία πριν γίνει η συγγραφή των νομοσχεδίων. Ενώ τώρα ήδη έχει γίνει η συγγραφή, κάνουμε κάποιες επισημάνσεις. Τι είχαμε τι χάσαμε, δηλαδή.

Τρίτον, από πολλούς φορείς ακούστηκε ο κοινός παρονομαστής, ότι ενώ εδώ και δέκα μήνες υπάρχει αυτό το Υπουργείο, δεν έχουν συσταθεί αρμόδιες υπηρεσίες διοικητικών, οικονομικών και άλλων απαραίτητων υπηρεσιών, που θα το πλαισιώσουν και κατάλληλες προσλήψεις. Οπότε, τι ήρθαμε να κάνουμε εδώ σήμερα;

Τέλος, πραγματικά δεν ακούσαμε στο νομοσχέδιο, στην εισήγηση του αρμόδιου Υπουργού, δεν έγινε κάποια καταγραφή του προβλήματος των αστέγων, είτε αυτών που βρίσκονται σε κάποια σοβαρή κατάσταση.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Ερώτηση, όμως, κάνουμε εδώ τώρα.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Ερώτηση είναι αυτό. Πρέπει να απαντηθεί.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Προς ποιόν; Προς τον Υπουργό, προς τους φορείς; Είναι ακρόαση φορέων τώρα.

**ΝΙΚΟΛΑΟΣ ΠΑΠΑΔΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Ως προς τον Υπουργό και ως προς τους φορείς.

Το τελευταίο για το άρθρο 15, που μας είπε ο τελευταίος φορέας, ιδρυματοποίηση λέγεται αυτό και πρέπει να το δείτε πολύ καλά, όπως πολύ σωστά είπε, ότι δεν υπάρχει πρόβλεψη ώστε τα παιδιά αυτά να αυτονομηθούν, γιατί για όλα τα παιδιά αυτά που βγαίνουν από τέτοιες δομές υπάρχει το φαινόμενο της ιδρυματοποίησης. Ευχαριστώ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Το λόγο έχει ο κύριος Δημητριάδης, Ειδικός Αγορητής της Κ.Ο. «ΣΠΑΡΤΙΑΤΕΣ».

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Τυπικό είναι, κύριε Πρόεδρε, δεν θα ρωτήσω κάτι, έχω καλυφθεί. Ευχαριστώ πάρα πολύ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Τον λόγο έχει ο κύριος Σπυρίδων Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ:** Ευχαριστώ κύριε Πρόεδρε. Ήθελα να ρωτήσω και την Πρόεδρο των Κοινωνικών Λειτουργών και τη UNICEF – δεν ξέρω ποιος είναι ο υπεύθυνος – αν υπάρχει μέθοδος προσέγγισης των παιδιών που βρίσκονται στα φανάρια, σε κίνδυνο βέβαια, αν παρακολουθούνται με ποιο τρόπο και αν υπάρχει, επίσης, προσέγγιση και παρακολούθηση των εκατοντάδων ατόμων που βρίσκονται μέσα στην καρδιά της Ομόνοιας γύρω από το Εθνικό Θέατρο, όπου έχει τύχει να δουλεύω πολλά χρόνια, καθώς η παραβατικότητα είναι σε έξαρση και τα ναρκωτικά πωλούνται μπροστά στα μάτια μας. Η Αστυνομία απλώς παρακολουθεί από τη γωνία και δεν κάνει απολύτως τίποτα και αυτό έχει επεκταθεί τώρα μέχρι και τον ΟΣΕ, το θέατρο ΑΛΜΑ το θέατρο ΒΕΜΠΟ και οι άνθρωποι δεν μπορούν ούτε καν να παρκάρουν. Υπάρχει μέθοδος ή σύστημα παρακολούθησης αυτών των ανθρώπων;

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Το λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ** **(Εισηγήτρια της Μειοψηφίας):** Πολύ σύντομα, προσθετικά. Στην εκπρόσωπο του Συλλόγου Υπαλλήλων του Υπουργείου Εργασίας, θα ήθελα να μας πείτε αν ελήφθησαν υπόψη οι υποδείξεις σας τόσο για τη δημιουργία του νέου Υπουργείου όσο και για τις σημερινές διατάξεις, αν υπήρχε αυτή η συζήτηση.

Προς τους εκπροσώπους του Συνδέσμου Κοινωνικών Λειτουργών Ελλάδος, αν προϋπήρξε κάποια συζήτηση στην ως προς τη συνδιαμόρφωση της στρατηγικής του Υπουργείου για την παιδική προστασία ειδικά για τις διατάξεις που αφορούν την κοινωνική πρόνοια.

Η τρίτη ερώτηση στον κύριο Λιβανό και στην PRAKSIS, εάν έχετε στα χέρια σας κάποια επικαιροποιημένη μελέτη σε σχέση με την αστεγία, διότι δεν μπορείς να χαράξεις εθνική στρατηγική για την αστεγία αν δεν έχεις και επικαιροποιημένη μελέτη και πλήρη εικόνα αυτής.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Θα δώσω το λόγο τώρα στους φορείς για να απαντήσουν, όσο πιο σύντομα μπορείτε, επί της ουσίας και όχι για τοποθέτηση.

Τον λόγο η κυρία Κούρκουλου, Πρόεδρος του Συλλόγου Υπαλλήλων Υπουργείου Εργασίας και Κοινωνικής Ασφάλισης, για να απαντήσει.

**ΕΛΒΙΡΑ ΚΟΥΡΚΟΥΛΟΥ** **(Πρόεδρος του Συλλόγου Υπαλλήλων Υπουργείου Εργασίας και Κοινωνικής Ασφάλισης):** Σας ευχαριστώ, κύριε Πρόεδρε. Θα ξεκινήσω από το εύκολο, που είναι η στέγαση των υπηρεσιών. Αυτή τη στιγμή στεγάζονται σε διαφορετικούς χώρους σε Σολωμού, Σοφοκλέους, Δραγατσανίου, στο Μαρούσι, στη Σταδίου. Από όσο γνωρίζουμε, γίνεται προσπάθεια από την κυρία Υπουργό για να βρεθεί ένας χώρος για να συστεγαστούν οι υπηρεσίες. Πάντως μέχρι ώρας δεν έχει βρεθεί κάποιο κτίριο. Θεωρούμε, βέβαια, ότι είναι αναγκαία συνθήκη για να λειτουργήσει εύρυθμα το Υπουργείο. Είναι προφανές ότι αυτή τη στιγμή έχουμε δυσλειτουργίες στην επικοινωνία και στον συντονισμό όλων των υπηρεσιών. Άρα, για αυτό πρέπει να γίνουν άμεσα κάποιες ενέργειες στέγασης.

Θα φέρω ένα παράδειγμα. Οι οριζόντιες υποστηρικτικές υπηρεσίες του Υπουργείου Εργασίας, στο οποίο εγώ υπηρετώ, καθώς και οι διευθύνσεις και οι υπηρεσίες του επιτελικού κράτους, όπως είναι εσωτερικού ελέγχου, συντονισμού κλπ., αν δεν με απατά η μνήμη μου, αριθμούν περίπου στις 150 θέσεις εργασίας. Το ερώτημα είναι πώς θα λυθεί αυτή η εξίσωση; Πού θα βρεθούν, με ποιο τρόπο 80, 100, 150 υπάλληλοι, για να στελεχώσουν τις αντίστοιχες οριζόντιες υπηρεσίες του Υπουργείου Κοινωνικής Συνοχής και Οικογένειας;

Με ποιο τρόπο, λοιπόν, εφόσον γνωρίζουμε τον περιορισμό των προσλήψεων στο δημόσιο τομέα και γνωρίζουμε τις δυσκολίες που υπάρχουν, θα γίνει η στελέχωση; Ο μόνος τρόπος για αυτό είναι η κινητικότητα. Άρα, λοιπόν, διερωτόμαστε πώς θα στελεχωθούν οι υπηρεσίες αυτές.

Οι μεσοβέζικες λύσεις, να παίρνουμε υπαλλήλους από τις γενικές γραμματείες άσκησης των κοινωνικών πολιτικών – όπως είναι η ισότητα, όλες αυτές εδώ που πολύ σοφά αναφερθήκαμε – και να ασκούν παράλληλα καθήκοντα, δηλαδή, από τη μία να βγάζουν μία κανονιστική πράξη που να αφορά την προστασία του παιδιού και από την άλλη να καλούμαι να ανεβάσω στο ΚΗΜΔΗΣ μια σύμβαση που αφορά την διεύθυνση προμηθειών. Υπερθεματίζουμε, λοιπόν, την ανάγκη και όλα αυτά θα διασφαλίσουν εύρυθμη λειτουργία και, προφανώς, στην απρόσκοπτη άσκηση των πολιτικών στον κοινωνικό τομέα. Ευχαριστώ πολύ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Ευχαριστούμε.

Το λόγο έχει ο κ. Λιβανός.

**ΙΩΑΝΝΗΣ ΛΙΒΑΝΟΣ (Πρόεδρος του Κέντρου Κοινωνικής Πρόνοιας της Περιφέρειας Αττικής):**  Σας ευχαριστώ πολύ. Ξεκινάμε την ερώτηση της κυρίας Αθανασίου, αναφορικά με το αν υπάρχει το προσωπικό για να εφαρμοστεί το στάδιο της προαξιολόγησης και των υποψηφίων θετών και αναδόχων και της μεταπαρακολούθησης αυτών. Αυτήν τη στιγμή ο φορέας στις δομές παιδικής προστασίας απασχολεί 26 κοινωνικούς λειτουργούς, μόνιμο προσωπικό και επικουρικό προσωπικό και 10 ψυχολόγους. Επίσης, συνεργάζεται με τα «Παιδικά Χωριά SOS» και έχει υποστήριξη και από εκεί μέσα από ένα πρόγραμμα που είχε ξεκινήσει το 2017.

Άρα η παρούσα στελέχωση εάν παραμείνει είναι ικανοποιητική. Τα παιδιά τα οποία βρίσκονται αυτή τη στιγμή στις πέντε δομές, θα έλεγα οι τρεις είναι αυτές από τις οποίες προκύπτουν οι ανάδοχες και η τεκνοθεσίες, είναι 120. Υπάρχει, φυσικά, και το ΠΙΚΠΑ που φιλοξενεί γύρω στα 50 ανήλικα και άλλα 12 παιδιά σε άλλη δομή, αλλά είναι πολύ μικρότερος ο αριθμός των αναδόχων και των τεκνοθεσιών που προκύπτουν από εκεί.

Μία αύξηση ένα 20%-25% πάνω στον αριθμό των εργαζομένων, θα βοηθούσε σημαντικά στο να έχουμε και μια καλύτερη και πληρέστερη παρακολούθηση και πολύ πιο ποιοτική, παρόλο που οι κοινωνικοί λειτουργοί δίνουν τον καλύτερό τους εαυτό και το Αττικής έχει μια πολύ μεγάλη εμπειρία πανελλαδικά στην αναδοχή και στην τεκνοθεσία και πολύ μεγάλη ιστορία.

 Απαντώ κατά αυτό τον τρόπο και στην κυρία Φωτίου, αναφορικά με τη στελέχωση. Όσον αφορά αυτό που με ρώτησε η κυρία Φωτίου, αν οι ανάδοχες και οι τεκονθεσίες προχωρούν, έχουμε περιόδους που παρουσιάζονται προβλήματα. Ανάλογα και με το ιστορικό των γονέων, έχουμε διεκδικήσεις από τις βιολογικές οικογένειες ή δύσκολα περιστατικά τα οποία δεν εμπίπτουν στη σφαίρα των κριτηρίων βάσει των οποίων επιλέγουν οι υποψήφιοι. Το σύστημα έχει βοηθήσει πάρα πολύ και το σύστημα εξελίσσεται. Η ηλεκτρονική πλατφόρμα και ο νόμος εξελίσσεται συνέχεια και γίνεται όλο και πιο λειτουργικός και αποδοτικός.

Αυτό που αναφέρατε αναφορικά με τα παιδιά με αναπηρίες, αν δεχόμαστε πολλά αιτήματα, δυσανάλογα πολλά με τα ιδιωτικού δικαίου, η αίσθησή μου είναι ότι παραμένει η ίδια εικόνα που είχατε και εσείς. Ίσως η διαφορά να είναι ότι έχουμε περισσότερα αιτήματα για παιδιά με ψυχοσυναισθηματικές δυσκολίες και λιγότερο με αναπηρίες, όπως μπορούμε να φανταστούμε, με κινητικές αναπηρίες, περισσότερα παιδιά που ίσως βρίσκονται στο φάσμα του αυτισμού. Αναλογικά, χωρίς να έχω στοιχεία, με δεδομένο ότι το «εντέλεσθαι» της Εισαγγελίας υποχρεούται να ανταποκριθεί στο «εντέλεσθαι» το δημόσιο.

Άρα η δημόσιοι προνοιακοί φορείς – ενώ οι ιδιωτικοί, βάσει του καταστατικού τους μπορούν να αρνηθούν – θεωρώ ότι αναλογικά το δημόσιο έχει περισσότερα και φιλοξενεί περισσότερα παιδιά με δυσκολίες και σοβαρά προβλήματα από ό,τι φορείς ιδιωτικού δικαίου, χωρίς να παραγνωρίζω τη συμβολή των φορέων ιδιωτικού δικαίου στην αντιμετώπιση και στη διαχείριση των περιστατικών.

Το τελευταίο ερώτημα που μου θέσατε αναφορικά με το «χαρτζιλίκι», γνωρίζω ότι θα εξειδικευτεί. Έχουμε κάνει κάποιες συζητήσεις ήδη πριν δημοσιευθεί το σχέδιο νόμου και το επόμενο χρονικό διάστημα θα προσδιοριστεί και το ακριβές ποσό. Αναφορικά τώρα με την ερώτηση της κυρίας Νοτοπούλου, το Κέντρο δεν έχει αρμοδιότητα αναφορικά με την αστεγία οπότε δεν είμαι αρμόδιος για να σας δώσω απάντηση. Ευχαριστώ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Ευχαριστούμε. Το λόγο έχει η κυρία Αθανασίου.

**ΤΡΙΑΝΤΑΦΥΛΛΙΑ ΑΘΑΝΑΣΙΟΥ** **(Πρόεδρος του Συνδέσμου Κοινωνικών Λειτουργών Ελλάδος):** Να απαντήσω σύντομα στην κυρία Δάγκα, ότι πραγματικά τα αντικείμενα των κοινωνικών λειτουργών του περιφερειών είναι πάρα πολλά. Έχουν το ρόλο του κοινωνικού συμβούλου, δηλαδή, αυτό σημαίνει τον έλεγχο, και την εποπτεία, και την παρακολούθηση των δομών παιδικής προστασίας ή τρίτης ηλικίας με τους τακτικούς ελέγχους που προβλέπει ο νόμος. Άρα, λοιπόν, το αντικείμενο των αναδοχών και τεκνοθεσιών της αξιολόγησης είναι ένα 30% των υπολοίπων αρμοδιοτήτων που έχουν.

 Εμείς έχουμε καταθέσει πρόταση ότι στο θέμα αυτό θα πρέπει να είναι ένας κοινωνικός λειτουργός ανά 12 οικογένειες, γιατί έχουν και την μεταπαρακολούθηση των οικογενειών και την τακτική επικοινωνία.

Για τα ερωτήματα της κυρίας Αθανασίου, θα πω, το εξής. Η θεσμική θέση του συνδέσμου Κοινωνικών Λειτουργών, αλλά νομίζω και όλων όσων είμαστε εδώ μέσα στην αίθουσα και εκπροσωπούμε ζητήματα παιδικής προστασίας, είναι ότι πρέπει να εστιάσουμε στην πρόληψη. Πώς μπορεί να προχωρήσει η αποϊδρυματοποίηση; Μπορεί να προχωρήσει, χωρίς να τρέξει ακόμα και επαγγελματική αναδοχή; Την περιμένουμε. Κυρία Υπουργέ, μπορεί να προχωρήσει χωρίς την ημιαυτόνομη διαβίωση; Πραγματικά, πρέπει να άρουμε όλες τις γραφειοκρατικές διαδικασίες και αυτές να τρέχουν ως μόνιμα προγράμματα και όχι πιλοτικά.

Όμως, τι κάνουμε στον τομέα της πρόληψης, δηλαδή να μην εισέλθει το παιδί μέσα σε αυτό το σύστημα; Τι κάνουμε για αυτό το πράγμα; Έχουμε εκείνα τα πρωτόκολλα ή τα πρωτόκολλα που θα μας κατοχυρώσουν στη διαδικασία τού ποιος έχει την αρμοδιότητα; Έχουμε τον Εισαγγελέα Ανηλίκων, να κάνει το «gate keeping» του συστήματος και να εφαρμόζει κοινωνική πολιτική ή έχουμε ένα Εθνικό Σύστημα παιδικής προστασίας; Δεν το έχουμε, το ψάχνουμε.

Άρα, λοιπόν, τα Πρωτόκολλα ενεργειών, βοηθούν στην εξειδίκευση και εμείς θέλουμε εξειδικευμένους επιμορφωμένους επαγγελματίες στο πεδίο, αρκεί όλοι μαζί να κάτσουμε σε ένα κοινό τραπέζι και να συμφωνήσουμε, πώς πρέπει να είναι αυτό το σύστημα. Στην πραγματικότητα, τα παιδιά, δεν έχουν κανένα λόγο να θυματοποιούνται δευτερογενώς και είναι κάτι που απευχόμαστε. Κάτι που είπαμε, ίσως και για την παιδική φτώχεια, το «Child Guarantee» και τα Εθνικά Σχέδια, έχουμε πολλά Εθνικά Σχέδια.

Άρα, εμείς λέμε ότι πρέπει να είναι το ένα Υπουργείο. Το ένα Υπουργείο, θα είναι στο στεγαστικής και δημογραφικής; Δεν ρώτησε, η κυρία Φωτίου. Εμείς, λέμε, ότι πάντοτε η Πρόνοια ήτανε ένας πιο πέρα συγγενής στο όλο σύστημα. Δεν ήταν ο κυρίαρχος. Και στο Υπουργείο Υγείας, έτσι ήταν, όταν ήταν ακόμα και στο Υπουργείο Υγείας και Πρόνοιας. Δηλαδή, είχαμε μια Γενική Γραμματεία που πραγματικά δεν είχε υπαλλήλους. Άρα, όλοι πρέπει να συμφωνήσουμε ότι πρέπει να ενισχύσουμε.

Θα ήθελα να πω λίγο για το ζήτημα της, νομίζω και ναι, πρέπει να δούμε τις διαφορετικές περιπτώσεις κύριε Μπιμπίλα. Δηλαδή, είναι ψυχιατρικό περιστατικό; Είναι παραβατικότητα; Άρα, εκεί μπορούμε να δούμε ίσως το κομμάτι της φιλικής προς τα παιδιά δικαιοσύνης ή να δούμε πως έμμεσα ή άμεσα επηρεάζεται; Και αυτό, όμως, το Οικογένειας και Κοινωνικής Συνοχής μπορεί να το δει συνεργατικά με τα άλλα Υπουργεία.

Εμείς, λέμε, λοιπόν, ότι πρέπει να υπάρξουν δομές πρόληψης έγκαιρης παρέμβασης σε όλο το κοινωνικό προνοιακό σύστημα και, ταυτόχρονα, άμεσης παρέμβασης σε αυτά τα ζητήματα που λέτε.

Θα πω και ένα τελευταίο πραγματικά και ολοκληρώνω. Το 1999 όταν δημιουργήθηκε ο θεσμός του Εργασιακού Συμβούλου στον ΟΑΕΔ τότε, τώρα ΔΥΠΑ – το καταθέτω για πρώτη φορά με το λόγο του ΣΚΛΕ - ι πρώτοι που στελέχωσαν ήταν οι κοινωνικοί λειτουργοί, οι ψυχολόγοι και κάποιες άλλες ειδικότητες, όπως κοινωνιολόγοι και λοιπά. Σήμερα δεν προσλαμβάνονται για το Ατομικό Σχέδιο Εργασιακής Αποκατάστασης αυτές οι ειδικότητες. Κάναμε ραντεβού. Άρα, το σύστημα έχει πολλά ζητήματα για να συνδεθεί ο άστεγος και να παρακολουθείται. Από ποιον θα παρακολουθείται, αν όχι από αυτόν που θα φτιάξει το ατομικό σχέδιο, που θα μπορεί να του αποδώσει πραγματικά την εργασιακή του αποκατάσταση; Σας ευχαριστώ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Σας ευχαριστούμε πολύ.

Το λόγο έχει η κυρία Μιχαηλίδου.

**ΜΑΡΙΑ ΜΙΧΑΗΛΙΔΟΥ (Υπεύθυνη του Τμήματος Παιδικής Προστασίας του Γραφείου της UNICEF στην Ελλάδα):** Ευχαριστώ. Θα ξεκινήσω από την πρώτη ερώτηση της κυρίας Νοτοπούλου, που ρώτησε για την παιδική φτώχεια και πώς αξιολογούμε την παιδική φτώχεια και αν το νομοσχέδιο δίνει απαντήσεις. Σχετικά με την παιδική φτώχεια και τον κοινωνικό αποκλεισμό έχουμε κάνει κάποια πρόοδο. Έχουμε, κατ’ αρχάς, το θετικό του Εθνικού Σχεδίου Δράσης «Εγγύηση για το Παιδί», στο οποίο αναφέρθηκε και η Πρόεδρος, το οποίο ξεκίνησε το 2020, με διάρκεια μέχρι το 2030, οπότε και θα αναθεωρείται σε τακτική βάση. Είναι μία πρωτοβουλία που πήρε ο Comissioner Schmit τότε και ψηφίστηκε παμψηφεί από όλα τα κράτη-μέλη. Οπότε, έχουμε όλη την Ευρώπη, που μοιάζει να ανησυχεί για την παιδική φτώχεια και τον κοινωνικό αποκλεισμό. Επίσης, έχουμε μια μείωση στον AROPE, που είναι ο δείκτης που μετρά ακριβώς αυτά, δηλαδή την παιδική φτώχεια και τον κοινωνικό αποκλεισμό. Άρα και αυτό είναι θετικό.

Θα σας πω ότι θα βγει τώρα και το ανανεωμένο σχέδιο δράσης, οπότε θα δείτε τις πληροφορίες. Αλλά το φαινόμενο της παιδικής φτώχειας είναι πολυδιάστατο και πολυεπίπεδο, όποτε θέλει διυπουργική συνεργασία. Θέλει πρωτοβουλίες από πολλές πλευρές, συντονισμένες προσπάθειες, οπότε δεν είναι θέμα ενός νομοσχεδίου, ούτε ενός Εθνικού Σχεδίου Δράσης και πρέπει να γίνουν συντονισμένες προσπάθειες σε πολλούς τομείς και μέτρα για τις ευάλωτες κατηγορίες, που ήδη αναφέρθηκαν οι ευάλωτες κατηγορίες παιδιών.

Ως προς την ερώτηση που έκανε η κυρία Φωτίου, για τη μεταφορά του Εθνικού Σχεδίου Δράσης για τα Δικαιώματα του Παιδιού, στη Γενική Γραμματεία Δημογραφικής Πολιτικής, αυτό που επισημάναμε και στην τοποθέτησή μας, είναι ότι θα πρέπει να υπάρξει σχετική πρόβλεψη. Λέμε ότι το σχετικό άρθρο 11 θα πρέπει να τροποποιηθεί για να απονεμηθεί ρητά και η αρμοδιότητα σε ορισμένο τμήμα. Γιατί, πράγματι, είναι πολύ σημαντικό, η πολιτική πρωτοβουλία, η απόφαση, να συνοδεύεται και από επιχειρησιακά μέτρα. Επίσης, είμαστε εδώ για να συνδράμουμε τις αρχές και για την αξιοποίηση των κονδυλίων και για τη συμπερίληψη όλων των παιδιών.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Ευχαριστούμε πάρα πολύ.

Το λόγο έχει η κυρία Κλώκα.

**ΜΑΡΙΑΝΕΛΛΑ ΚΛΩΚΑ (Εκπρόσωπος του Ανθρωπιστικού Μη Κερδοσκοπικού Σωματείου PRAKSIS):** Ευχαριστώ για τις ερωτήσεις. Θα είμαι πολύ σύντομη και θα προσπαθήσω να κάνω μια σύνθεση, απαντώντας στα περισσότερα ερωτήματα. Να πω ότι δεσμευόμαστε σαν χώρα να υλοποιήσουμε σε ό,τι μας αντιστοιχεί, το τέλος στην αστεγία το 2030. Για να μπορέσουμε να το κάνουμε αυτό το πράγμα, χρειαζόμαστε από τώρα – έχουμε αργήσει, κατά την δική μου γνώμη – να βάλουμε σε κίνηση στρατηγικές, οι οποίες δεν θα είναι αποσπασματικές.

Είπα από την αρχή, ότι το «Στέγαση και Εργασία», είναι ένας φανταστικός πυλώνας. Δεν είναι δυνατόν να λειτουργεί μόνος του, πολύ σωστά, γιατί έχουμε το πριν που είναι μεγάλο θέμα και όπως είπα και στην τοποθέτησή μου, προηγουμένως, έχουμε και το μετά. Οπότε, είναι πάρα πολύ σημαντική η δημιουργία – γνωρίζω ότι υπήρχε και μάλιστα με τη βοήθεια του Ελληνικού Δικτύου για το Δικαίωμα στη Στέγη και την Κατοικία – ενός σχεδίου δράσης, μιας εθνικής στρατηγικής. Σε ποια φάση βρίσκεται αυτή; Θα θέλαμε πάρα πολύ να το μάθουμε, να συνδράμουμε κι εμείς όσο μπορούμε και γενικά, ως προς τα θέματα της υλοποίησης.

Κυρίως, όμως, αυτό που θα φέρει αυτή η στρατηγική, αυτό το σχέδιο, πέρα από το να υλοποιήσουμε όλα αυτά που λέμε απέναντι στην Ευρώπη κ.λπ., είναι αυτή η οριζόντια συνεργασία με τα Υπουργεία, που λείπει. Γιατί αυτή τη στιγμή, δουλεύουμε το «Στέγαση και Εργασία» και όπως σας είπα, ούτε στα θέματα της εργασίας, ούτε στα θέματα της υγείας – οι ίδιοι το λέτε – δεν έχουμε διασύνδεση με τα άλλα Υπουργεία. Καλούνται οι άνθρωποι αυτοί, με πάρα πολύ λίγα εισοδήματα, ανύπαρκτα σε κάποιες περιπτώσεις, να πληρώνουν ακόμα και συμμετοχή στα φάρμακα τους. Σχέδιο δράσης, λοιπόν.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Ευχαριστούμε πάρα πολύ.

Το λόγο έχει η κυρία Γεννηματά.

**ΙΩΑΝΝΑ ΓΕΝΝΗΜΑΤΑ (Πρόεδρος του Κέντρου Υποδοχής και Αλληλεγγύης του Δήμου Αθηναίων):** Ευχαριστώ πολύ κύριε Πρόεδρε. Δεν ξέρω εάν κατάλαβα τις ερωτήσεις. Εμείς έχουμε ξενώνες και υπνωτήρια, στα οποία έρχεται ο άστεγος, μένει για έξι μήνες και προσπαθούμε να τον επανεντάξουμε με προγράμματα όπως η «Στέγη και Εργασία». Εάν δεν τα καταφέρει μέσα στους έξι μήνες, μπορεί να πάρει μια παράταση για άλλους έξι μήνες, οπότε έτσι θα επανενταχθεί.

Το πρόβλημα είναι ότι οι άστεγοι δεν μπορούν να επανενταχθούν όλοι. Όταν ο άλλος έχει άνοια, όταν έχει βαρύ ψυχιατρικό πρόβλημα, όταν είναι βαριά άρρωστος, όταν δεν είναι αρτιμελής, είναι και ανάπηρος, δεν μπορεί να επανενταχθεί. Δεν μπορούν όλοι οι άστεγοι να επανενταχθούν. Έτσι πρέπει να έχουμε δομές για να βοηθήσουμε αυτούς τους ανθρώπους και να περάσουν κι ένα μεταβατικό στάδιο. Όπως, ας πούμε, αν κάποιος είναι αλκοολικός, πρέπει πρώτα να τον πας να κάνει απεξάρτηση και μετά να του μιλήσεις για τι δικαιώματα έχει και αν μπορεί να επανενταχθεί. Στην κατάσταση να είναι άστεγος, να του ζητάς να κόψει το αλκοόλ για ένα μήνα, για να περάσει μετά να μπει σε ένα πρόγραμμα απεξάρτησης, για να μπορέσει μετά να μπει σε ξενώνα, είναι έξι μήνες στο δρόμο χωρίς να πίνει ή χωρίς ναρκωτικά. Αυτό δεν θα γίνει ποτέ.

Σε ό,τι αφορά την ερώτηση που έκανε ο κ. Μπιμπίλας – δεν μου αναφέρθηκε προσωπικά, αλλά θα απαντήσω επειδή γνωρίζω – σαν Δήμος της Αθήνας, κοιτάμε σε αυτά τα σημεία. Πίσω από τον ΟΣΕ υπάρχει μία άστεγη, η κυρία Αιμιλία, την οποία απομακρύναμε με εισαγγελική παραγγελία, διότι είναι ένα βαρύ ψυχιατρικό περιστατικό. Πήγε σε ψυχιατρική κλινική για δυο - τρεις μέρες και την μετά την άφησαν έξω. Δεν χρειάζεται να είσαι και μέγας ψυχίατρος για να καταλάβεις ότι η γυναίκα έχει ανάγκη από ψυχιατρική υποστήριξη. Όλοι οι άλλοι είναι άνθρωποι που είναι τοξικοεξαρτημένοι. Όταν πηγαίνουμε εμείς σαν «Street Work» του ΚΥΑΔΑ, για να ψάξουμε, μας φέρονται άσχημα, μας απειλούν. Μας βλέπουν και νομίζουν ότι εξαιτίας μας ο ντίλερ δεν έρχεται, γιατί φοράνε και τα σήματα του Δήμου. Δεν έχουν επαφή.

Όταν ο άλλος είναι υπό την επήρεια ξάπλα και του λες, ξέρεις, έχεις δικαίωμα να έρθεις στο πολυδύναμο, να πλυθείς, δεν μας ακούει, δεν καταλαβαίνει. Δεν μπορούν οι άνθρωποι να κάνουν κοινωνική εργασία. Το ίδιο συμβαίνει και πίσω από το Εθνικό Θέατρο και σήμερα πάλι από εκεί θα πάμε. Δεν υπάρχουν άστεγοι. Όλοι έχετε περάσει από την πλατεία Κλαυθμώνος. Στην πλατεία Κλαυθμώνος έχουμε τρεις αστέγους, κανέναν άλλον. Όλοι οι άλλοι δεν έχουν δείγματα αστεγίας. Τρεις είναι που έχουν το στρώμα τους και έχουν φτιάξει το σπιτάκι τους. Όλοι οι άλλοι πάνε και έρχονται. Ξέρουμε γιατί και οι άνθρωποι είναι τρεις. Υπάρχει καταγραφή πάντως των αστέγων, μπορούμε να συνεργαστούμε με όποιο φορέα θέλει.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Το λόγο έχει η κυρία Δεδούλη.

**ΑΡΤΕΜΙΣ ΑΝΑΓΝΩΣΤΟΥ - ΔΕΔΟΥΛΗ (Πρόεδρος του Εθνικού Κέντρου Κοινωνικής Αλληλεγγύης):** Ευχαριστώ, κύριε Πρόεδρε. Κυρία Νοτοπούλου, με ρωτήσατε για τους δείκτες και για τη φτώχεια γενικότερα. Θέλω να επισημάνω στο σημείο αυτό, ότι το ΕΚΚΑ δεν είναι αρμόδιο για τη φτώχεια γενικότερα και για τους δείκτες, αλλά μόνο για την παιδική φτώχεια και ό,τι αφορά το Εθνικό Σχέδιο Δράσης. Όπως είπα και προηγουμένως όταν μίλησα, ετοιμάζουμε τη πρώτη αναφορά προς την Ευρωπαϊκή Επιτροπή, όπου εκεί αναφερόμαστε για το ύψος και πως διαμορφώνεται ακόμα η φτώχεια. Έχουμε τα πρώτα αποτελέσματα, αλλά ακόμα είναι σε επεξεργασία και δεν μπορούμε να τα ανακοινώσουμε. Όταν θα τελειώσει θα δημοσιευτούν και θα σας το στείλουμε και προσωπικά να το δείτε με πολύ χαρά.

Με ρωτήσατε, επίσης, ποιες είναι οι στρατηγικές που έχει το ΕΚΚΑ πάνω στο θέμα αυτό και οι πολιτικές. Θέλω και σε αυτό το σημείο να επισημάνω ότι το ΕΚΚΑ, ως Νομικό Πρόσωπο Δημοσίου Δικαίου, όπως είπα και στην ομιλία μου προηγουμένως, είναι εκτελεστικός φορέας. Δεν λαμβάνει πολιτικές αποφάσεις. Οι πολιτικές αποφάσεις ανήκουν στα Υπουργεία. Το ΕΚΚΑ αξιολογεί τις πολιτικές που μας έχουν σταλεί και τις δράσεις που μας έχουν σταλεί, ενημερώνει τα Υπουργεία και ενδεχομένως υποβάλλει και προς τα Υπουργεία απόψεις και προτάσεις για να βελτιωθεί η φτώχεια των παιδιών, σύμφωνα με την εμπειρία που έχει και από τα άλλα σχέδια δράσης. Σας ευχαριστώ πολύ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Το λόγο έχει ο κ. Νικολόπουλος.

**ΠΕΛΟΠΙΔΑΣ - ΑΛΕΞΙΟΣ ΝΙΚΟΛΟΠΟΥΛΟΣ (Υπεύθυνος Συνηγορίας του Δικτύου για τα Δικαιώματα του Παιδιού):** Ευχαριστώ πολύ και για τις ερωτήσεις και τις παρατηρήσεις. Μακάρι η σημερινή Επιτροπή να αποτελέσει αφορμή για τη νομοθέτηση για τα παιδιά και ίσως για το κάθε ζήτημα από κοινού και με τη συνδρομή των Οργανώσεων.

Όσον αφορά την ερώτηση της κυρίας Νοτοπούλου, γενικά προτάσεις για τη συμμετοχή των παιδιών υπάρχουν. Όπως σας ανέφερα, ήδη έχει συσταθεί και Συμβούλιο Εφήβων στο Συνήγορο του Παιδιού, που θα μπορούσε να αποτελέσει μια πρώτη επιτροπή, που θα μπορούσε να συμμετάσχει και σίγουρα υπάρχουν πολλές άλλες προτάσεις, που είτε εφαρμόζονται σε άλλα κράτη-μέλη και θα μπορούμε να τις αξιοποιήσουμε. Απλά, το σημαντικότερο και αυτό που πρέπει να γίνει, είναι να ανοίξει αυτός ο διάλογος και η επικοινωνία μεταξύ της Πολιτείας και της κοινωνίας των πολιτών και με τα ίδια τα παιδιά για τα ζητήματα που τα αφορούν. Δεν έχουμε κληθεί να καταθέσουμε κάποια πρόταση, αλλά με πολλή χαρά θα είμαστε στη διάθεσή σας για να καταθέσουμε.

Όσον αφορά την ερώτηση της κυρίας Φωτίου, δεν ξέρω αν ανέφερε αυτό ακριβώς, ωστόσο, σίγουρα μας βρίσκει σύμφωνους και η πρόθεση που έχουμε σαν δίκτυο για τα δικαιώματα του παιδιού, είναι να συσταθεί μάλιστα ένα Υπουργείο για το παιδί, ή αν δεν καθίσταται αυτό εφικτό, μια Γενική Γραμματεία, η οποία θα συγκεντρώσει όλες τις αρμοδιότητες κάτω από το mandate της και θα έχει το συντονισμό σε διυπουργικό επίπεδο, σε εθνικό, περιφερειακό και τοπικό επίπεδο, με στόχο να δημιουργήσει ακριβώς ένα ενιαίο σύστημα παιδικής προστασίας, με στόχο και έμφαση ακριβώς στη πρόληψη, όπως ανέφερε και η κυρία Αθανασίου νωρίτερα.

Αυτά που αναφέρω, δεν είναι μόνο δικές μας σκέψεις. Είναι και οι συστάσεις στις παραγράφους 7 και 9 της Επιτροπής για τα Δικαιώματα του Παιδιού, που ακριβώς προβλέπουν να συσταθεί ένα κεντρικό όργανο, που θα έχει όλο το συντονισμό, αφενός και ένα δεύτερο κομμάτι, τη συγκέντρωση όλης της νομοθεσίας για το παιδί, η οποία είναι διασκορπισμένη σε πολλά, διαφορετικά νομοθετήματα, ώστε να συγκεντρωθεί και να προσφέρει ένα ενιαίο πλαίσιο παιδικής προστασίας. Ευχαριστούμε πολύ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Το λόγο έχει ο κύριος Κνής.

**ΔΗΜΗΤΡΙΟΣ ΚΝΗΣ (Πρόεδρος του Συλλόγου Κοινωνικών Δομών Αντιμετώπισης της Φτώχειας):** Στην ερώτηση της κυρίας Δάγκα, οι συμβάσεις είναι ορισμένου χρόνου μέσω ΑΣΕΠ. Δεν είναι μόνιμος ο χαρακτήρας των θέσεων εργασίας μας. Ευχαριστώ πολύ.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής):** Ευχαριστούμε πολύ. Το λόγο τώρα στην κυρία Υπουργός, κυρία Σοφία Ζαχαράκη.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας)**: Ευχαριστώ πάρα πολύ τις συμμετέχουσες και τους συμμετέχοντες, διά ζώσης και εξ αποστάσεως, σε όλη αυτή την πολύ παραγωγική διαδικασία. Σίγουρα όλες και όλοι, τουλάχιστον έτσι και το Υπουργείο και από τους εποπτευόμενους φορείς, φεύγουμε με σημαντικές παρατηρήσεις.

Ακούστηκαν πράγματα, τα οποία τα βρίσκω, αν όχι αναληθή, ίσως προσβλητικά. Για αρχή προσβλητικά, όταν μιλάμε για ένα Υπουργείο «φάντασμα», το οποίο όμως υπάρχει, το οποίο, δυστυχώς, θέλω να σας θυμίσω ότι ήταν σε ξεχωριστές τοποθεσίες μέχρι τώρα. Η Σολωμού, τα κτίρια του ΟΠΕΚΑ, νομίζω ότι το ξέρετε όλοι πολύ καλά, κυρίως οι εργαζόμενοι, δεν βρέθηκαν ξαφνικά τώρα σε διαφορετικές τοποθεσίες. Δυστυχώς, βρίσκονται εδώ και πάρα πολλά χρόνια και νομίζω και επί της υπουργίας σας, κυρία Φωτίου. Η Ισότητα, δεν ήταν στο Δραγατσανιού; Μια ζωή δυστυχώς, καλώς η κακώς αυτό διευκολύνει έναν Υπουργό να μην πηγαίνει δεξιά αριστερά, αλλά κυρίως τους εργαζόμενους, όχι τον Υπουργό. Ο Υπουργός, έχει τη λιγότερη κινητικότητα. Είναι οι Γενικοί και οι Γραμματείς, είναι οι Προϊστάμενοι και όλοι οι υπόλοιποι που πρέπει να κάνουν την κίνηση.

Δυστυχώς, λοιπόν, για να το ξέρουν και όσους μας παρακολουθούν, το Υπουργείο είχε ξεχωριστές υπηρεσίες για πάρα πολλά χρόνια. Επαναλαμβάνω, για να έχετε την πλήρη εικόνα. Η Πρόνοια στη Σολωμού, ο ΟΠΕΚΑ στο κέντρο της Αθήνας πάλι στην Κάνιγγος, η Ισότητα στην Δραγατσανιού, η Επιτελική στην Κοραή και τώρα έχουμε και ένα γραφείο, το οποίο έχουμε μαζί με την Υφυπουργό, είναι κι αυτή στην Κοραή και εγώ έχω το γραφείο της της Μαρίας Συρεγγέλας. Ψάχνουμε συνέχεια. Η ίδια πρέπει να σας πω ότι κάνω την έρευνα αυτή για το θέμα του κτιρίου. Δεν είναι τόσο εύκολο να βρεις. Είχαμε βρει ένα κτίριο και το λέω για την πληρότητα της πληροφορίας, γιατί ακούγονται πολλά. Καλό είναι αφού το συζητάμε σήμερα να έχετε την πλήρη εικόνα. Ελπίζουμε ότι θα βρούμε. Ούτως ή άλλως θα μπούμε σε διαδικασία διαγωνισμού. Πρέπει, όμως, να είμαστε πάρα πολύ συνετοί, γιατί δεν είναι δικά μας χρήματα. Είναι δημόσιο λογιστικό, είναι δημόσια χρήματα και τα σεβόμαστε.

Επίσης, πρέπει να είμαστε πάρα πολύ συνετοί, έτσι ώστε οι χώροι αυτοί να είναι αναλογικοί ως προς τις ανάγκες και καινούργιων υπηρεσιών και επαναλαμβάνω κάτι το οποίο να μπορεί να είναι και στο κέντρο της Αθήνας, για εγγύτητα προς τις υπόλοιπες υπηρεσίες. Ο ΟΠΕΚΑ θα παραμείνει κάπου σε ένα ξεχωριστό χώρο από εμάς. Δεν πρόκειται ποτέ να βρούμε ένα κοινό χώρο. Ως προς το ζήτημα το πολύ καίριο ως προς τη λειτουργία. Αυτό, λοιπόν, το Υπουργείο με όλες αυτές τις δυσκολίες, που δεν θα τις κρύψουμε, διότι πρώτος και πρώτοι αναλογιζόμαστε αυτές τις δυσκολίες, γιατί είναι η καθημερινότητά μας.

Κατάφερε να μη χάσει μαζί με την πολύ καλή συνεργασία με το ΟΠΕΚΑ και τις αντίστοιχες υπηρεσίες ούτε μία ημερομηνία καταβολής σημαντικών επιδομάτων, δισεκατομμύρια τα οποία πηγαίνουν στους πολίτες μας κάθε μήνα, όπως επίσης και σε έκτακτες περιπτώσεις που έπρεπε να έρθουμε να δώσουμε το επίδομα για τα Χριστούγεννα, το ενισχυτικό ή να δώσουμε το επίδομα της γέννας. Είναι αυτό το Υπουργείο, το οποίο αυτή τη στιγμή το έχουμε βάλει στη γωνία και το λέμε, καλά κάνουμε, είναι αυτό πρόκριμα αν θέλετε και παρότρυνση, για να γίνουμε πολύ καλύτερες και πολύ καλύτεροι όσο μπορούμε και στα δεδομένα τα οποία δένουν κάθε φορά και οι αντικειμενικοί ανελαστικοί χρόνοι της Δημόσιας Διοίκησης.

Ξέρετε πάρα πολύ καλά, γιατί έχετε παρακολουθήσει τι σημαίνει καινούργια Υπουργεία και στο παρελθόν, πόσο καιρό μπορεί να πάρει ένας οργανισμός. Τον οργανισμό εμείς τον έχουμε καταρτίσει και εκφωνήσει σχεδόν από τον Οκτώβριο και πραγματικά παίρνουμε συνεχώς σχόλια για να επικαιροποιηθεί. Δεν είναι κάτι το οποίο, δυστυχώς, έρχεσαι και το επιτάσσεις και γίνεται. Ελπίζουμε, λοιπόν, στους επόμενους μήνες αυτό να είναι πράξη.

Γιατί, όμως, ερχόμαστε αυτήν τη στιγμή να καταστήσουμε αναγκαίες και εφαρμοστές αυτές τις διατάξεις; Για να μπορέσουμε να απομειώσουμε και αυτό τον όγκο από το Υπουργείο Εργασίας, το οποίο το ξέρετε, η γιατί δεύτερη συνάντηση τη δεύτερη μέρα που κάναμε είναι με τους εργαζομένους. Θέλουμε να έχουμε προσωπική σχέση, δεν θέλουμε να έχουμε μια σχέση από τους διαδρόμους. Ο κύριος Γεωργιάδης, νομίζω ήταν ο πρώτος που είδε τους εργαζόμενους την πρώτη μέρα, αμέσως μετά εμείς. Προίκα μας είναι αυτή η σχέση να είναι καλή και βέβαια, θα είναι μέσα από αντιθέσεις και θα είναι από διαφορετικές απόψεις.

Αλλά θέλουμε, να απομειώσουμε σίγουρα τον όγκο που υπάρχει αυτή τη στιγμή, το βάρος στους εργαζόμενου, στο Διοικητικό και στο Οικονομικό με τις απαραίτητες υπηρεσίες. Δεν μπορούμε να κάνουμε σύσταση οργανικών – γιατί ξέρετε ότι αυτό μπορεί να γίνει μόνο με π.δ., εν μπορεί να γίνει με τέτοιου είδους διατάξεις – και να μπορέσουμε και εμείς να έχουμε την αυτονομία μας και μια λειτουργία, η οποία, να είναι πιο εύκολη στην καθημερινότητα. Και εμείς θα ταλανιζόμαστε καθημερινά, ώστε να μπορέσουμε να κάνουμε πληρωμές πολύ σημαντικές, αλλά και διοικητικές πράξεις. Αυτό λοιπόν και ως προς το κτίριο, δεύτερον ως, προς τις απαραίτητες λειτουργίες τις οποίες αναφέραμε.

 Ξεκινάω με την σειρά. Ο κ. Λυμβαίος και η ΕΣΑμεΑ, έθεσε το ζήτημα τού να μπορούσε να γίνει μία αξιοποίηση αυτού του ποσού και για άλλες κατηγορίες. Θυμίζω, ότι με το παρόν σχέδιο νόμου μιλάμε για τον σκοπό της διάταξης. Μιλάμε, λοιπόν, μόνο για τα παιδιά τα οποία βρίσκονται μέσα στο καθεστώς παιδικής προστασίας. Για τους υπερήλικες στους οποίους έχουμε περιθαλπομένους, επίσης, υπενθυμίζω ότι έχουμε επιδόματα, όπως του ανασφάλιστου υπερήλικα, το ελάχιστο εγγυημένο εισόδημα ή ότι μπορούν να καταβάλλονται μέσω του Ε.Ο.Π.Υ.Υ. στις Δομές Τροφείων για να καλύψουν τόσο άλλες ανάγκες. Άρα, αυτή τη στιγμή κινηθήκαμε ως, προς τις ανάγκες οι οποίες καλύπτονται και θα καλύπτονται για τα παιδιά, με τις υπουργικές, οι οποίες θα ορίσουν και το ποσό.

Να σας πω, όμως την περιγραφή. Τι σημαίνει ένα ποσό το οποίο θα δοθεί σε ένα παιδί; Σε παιδί μέχρι την ηλικία των 16 άλλο πόσο, στα παιδιά των 16 και πάνω άλλο ποσό, στα παιδιά τα οποία είναι στη δευτεροβάθμια επίσης άλλο ή και στα παιδιά τα οποία με το καλό θα φύγουν από την δομή – και το ελπίζουμε το συντομότερο δυνατό – ένα ποσό το οποίο θα τους βοηθήσει για τα πρώτα έξοδα, το οποίο μάλιστα θα υπερβαίνει και τα 1.000 ευρώ. Τα ποσά όμως, θα διευκρινιστούν σε δεύτερο χρόνο με υπουργική.

Επίσης, θα υπάρχουν και οι αποφάσεις των διοικητικών συμβουλίων των κέντρων πρόνοιας για τις ακριβείς, ούτως η άλλως, καταβολές. Για το κομμάτι της συμπερίληψης στο Εθνικό Συμβούλιο Προσχολικής Αγωγής και Διαπαιδαγώγησης σημειώνω και επισημαίνω ότι δεν είναι κάτι το οποίο είναι κενό ουσίας, ότι πράγματι δίνεται η δυνατότητα της πρόσκλησης φορέων, οι οποίοι θεωρούνται ούτως ή άλλως απαραίτητοι ως προς τη συμμετοχή, για να βγαίνει συμπέρασμα και ανανέωση. Αυτό το αντικείμενο της διάταξης ξέρετε πολύ καλά ότι δεν ήταν η αλλαγή της σύνθεσης του συμβουλίου.

Άρα, για να μιλάμε λίγο συγκεκριμένα επί των συγκεκριμένων διατάξεων, εξετάζουμε και με τις υπηρεσίες μας την ανάγκη επανεξέτασης των φορέων που συμμετέχουν σε αυτό. Μας ενδιαφέρει να είναι φορείς οι οποίοι συμπεριλαμβάνουν, δεν αποκλείουν. Όταν μιλάμε για τα παιδιά συγκεκριμένα, που ξέρετε ότι οι ίδιες και οι ίδιοι και αφού έχουμε πλέον και την ιδιαίτερη τιμή να έχουμε την αρμοδιότητα της νεολαίας μας, επιδιώκουμε να έχουμε μια σχέση η οποία είναι αδιαμεσολάβητη και τη θέλουμε. Γιατί ξέρουμε ότι εκεί πέρα βρίσκεται ούτος η άλλως η ενεργός δράση είναι και το κομμάτι της ουσίας. Ως προς το κομμάτι λοιπόν της δυνατότητας της βέλτιστης συμμετοχής, να ξέρετε ότι θα το λάβουμε υπόψη.

Λαμβάνουμε βέβαια υπόψη και τη σύμβαση για τα παιδιά, η οποία κάνει συγκεκριμένη αναφορά ως προς το πώς θα μπορούσε να βοηθήσει η παρουσία των παιδιών; Και βέβαια θυμίζω ότι έχουμε και το Ινστιτούτο Υγείας του Παιδιού, όπου συμμετέχει και στο Συνήγορο του Παιδιού, που ούτως η άλλως αναφέρατε ήδη και πολύ σωστά ότι υπάρχει η Ειδική Επιτροπή των Εφήβων για να μπορούμε να κάνουμε το κομμάτι της άντλησης των απόψεών τους.

 Ως, προς το Σικιαρίδειον, κρατάμε την παρατήρηση. Σίγουρα, αυτό πρέπει να αλλάξει, αλλά δεν ήταν αυτήν τη στιγμή η στιγμή που θα γινόταν. Βέβαια, είναι ανεπίτρεπτο να μπορέσει να συνεχιστεί αυτή η επωνυμία, αλλά δεν συνάδει και με αυτό το οποίο γίνεται ουσιαστικά αυτήν τη στιγμή στο Ίδρυμα, το οποίο είναι μια σημαντική προσπάθεια επανεκκίνησης που το κάνουμε και Διοικητικά, αλλά και σε σύμπραξη και με το Δήμο και με τους γονείς, όλες και όλοι μαζί χέρι- χέρι γιατί επιτελείται πολύ ουσιαστικό έργο εκεί και θα το ενισχύσουμε πραγματικά με οποιοδήποτε τρόπο μπορούμε, και με ενίσχυση επιδοτήσεων στον βαθμό τον οποίο μας επιτρέπει, αλλά και με σύζευξη δυνάμεων και με τον ιδιωτικό τομέα ο οποίος τίθεται αυτή τη στιγμή στο πλευρό του Σχεδίου 2, για να μπορέσει να λειτουργήσει καλύτερα.

 Για το κομμάτι των κοινωνικών λειτουργών, θέλω να επισημάνω την αξία της κουβέντας που κάνουμε με τους κοινωνικούς λειτουργούς. Τα σχόλια τα οποία κάνατε ήταν ετεροχρονισμένα, έτσι ώστε να μπορούν να συμπεριληφθούν τώρα, αλλά να ξέρετε ότι σίγουρα θα ληφθούν υπόψη για επόμενο. Εκείνη τη στιγμή που ετέθησαν σε διαβούλευση ήταν ετεροχρονισμένα ως προς το να γίνει επεξεργασία τους.

 Αυτό, όμως, το οποίο συγκρατώ, πάρα τους αριθμούς, οι οποίοι, προφανώς, φαίνεται από το αποτέλεσμα ότι δεν μπορούν να συνάδουν με τις σύγχρονες ανάγκες, είναι η δέσμευσή μας, έτσι ώστε το Υπουργείο να είναι, πραγματικά, ουσιαστικός συμπαραστάτης στο αίτημα να αυξηθούν οι αριθμοί των κοινωνικών λειτουργών. Θα πιέσουμε όσο γίνεται και τις Περιφέρειες, ώστε να μην υπάρχουν περιφέρειες που δεν έχουν κανέναν κοινωνικό λειτουργό, ειδικά, όταν είναι επιφορτισμένες και επιφορτισμένοι με πάρα πολλά πράγματα τα οποία είναι πέρα και πάνω από την υιοθεσία και την αναδοχή.

Άκουσα, πριν το κομμάτι της πρόληψης, να μην φεύγει το παιδί από το οικογενειακό περιβάλλον και σε αυτό πρέπει να εστιάζουμε όλες και όλοι. Προφανώς, πρέπει να μην χάνεται αυτή η σχέση, ειδικά μετά την εισαγγελική παραγγελία με το παιδί. Πολύ φοβάμαι, ότι εδώ θα πρέπει να κάνουμε μια κουβέντα κάποια στιγμή και με τις κοινωνικές υπηρεσίες των δήμων, έτσι ώστε όλοι μαζί στα πρωτόκολλα που αυτήν τη στιγμή θα τεθούν, θα συνταχθούν και οι κοινωνικοί λειτουργοί θα είναι εκεί, ούτως ή άλλως, στην επεξεργασία αυτών, να μιλήσουμε για την πρόληψη σε συνεργασία όλης της ανθρωπογεωγραφίας των σημαντικών συμπράξεων, για να μπορέσουμε να συζητήσουμε για το κομμάτι της πρόληψης.

Επίσης, επαναλαμβάνω ότι η κουβέντα η οποία γίνεται και για τα Κέντρα Κοινωνικής Πρόνοιας θα αποτυπωθεί και στις ανάγκες που θα δοθούν και στο Υπουργείο Εσωτερικών και για το 2025. Αναμένουμε διορισμούς και όχι προσλήψεις. Δεν μιλάμε μόνο για τις συμβάσεις, οι οποίες, δυστυχώς, λήγουν και τρέχουμε να τις παρατείνουμε κάθε φορά, ειδικά στους συμβασιούχους Covid και σε όσους ΣΟΧ μπορούμε να παρατείνουμε. Εμείς επιδιώκουμε μόνιμες σχέσεις εργασίας, γιατί οι μόνιμες σχέσεις, ούτως ή άλλως, εκείνη τη στιγμή καλλιεργούνται και με τους ανθρώπους που έχουν απέναντί τους.

Επειδή, όμως, ειπώθηκε το ζήτημα των Κέντρων Κοινωνικής Πρόνοιας και εδώ πέρα μιλήσαμε και για ποσά, θέλω λίγο να σας δώσω και τον προϋπολογισμό τον οποίο έχουμε φέτος για τα Κέντρα Κοινωνικής Πρόνοιας σε σχέση, μάλιστα, με το παρελθόν. Το 2019, είχαμε 7.749.000 ευρώ για τα Κέντρα Κοινωνικής Πρόνοιας. Θέλω να ξέρετε όλες και όλοι, ότι είναι 12 στην Ελλάδα. Δεν υπάρχει στην Πελοπόννησο και είναι στόχος μας με τον Περιφερειάρχη να έχουμε, πλέον, από το 2025 και μετά Κέντρο Κοινωνικής Πρόνοιας και στην Πελοπόννησο, γιατί έχει αυξημένες ανάγκες σε πολλά επίπεδα συμπολιτών μας.

Το 2024, όμως, προϋπολογίσαμε από 7.749.000 ευρώ, 13.810.000 ευρώ για τα Κέντρα Κοινωνικής Πρόνοιας. Δεν λέω ότι αποτελεί αυτή τη στιγμή – και σας το ξαναλέω, σε κάθε συνεδρίαση θα το λέω – το ποσό το οποίο θα δώσει την ελευθερία των κινήσεων. Είναι, όμως, σημαντική αύξηση προϋπολογισμού, η οποία βλέπετε από τα 7.749.000 ευρώ πηγαίνει στα 13.810.000 ευρώ. Την ίδια στιγμή, είμαστε πάντα πάρα πολύ δεκτικές και δεκτικοί, αφού εξετάσουμε τα αιτήματα και συμφωνήσουμε και με τις αρμόδιες οικονομικές υπηρεσίες, να δίνουμε και έκτακτης επιχορηγήσεις, αλλά να μπορούμε να τροφοδοτούμε και με το Κρατικό Λαχείο τα ιδρύματα, είτε πρόκειται για τα ιδρύματα δημοσίου δικαίου, είτε για εκείνα τα Ιδρύματα τα οποία μέσω των περιφερειών ξέρετε ότι χρηματοδοτούμε.

Στο κομμάτι το οποίο ειπώθηκε για την αστεγία, ήδη εμείς πρέπει να σας πω ότι, μαζί με τις αρμόδιες Υπηρεσίες και να κάνω μια παρένθεση εδώ. Ειπώθηκε ότι η πρόνοια έχει χαθεί. Αντιθέτως, πρέπει να σας πω – και αυτό μπορείτε να το συζητήσετε και με τους εργαζόμενους, όχι με εμένα που εγώ θα έρθω εδώ πέρα ούτως ή άλλως να διάκειμαι θετικά για την δημιουργία του Υπουργείου – το ότι δημιουργήθηκε αυτό το Υπουργείο Κοινωνικής Συνοχής και Οικογένειας, η ανατροφοδότηση που παίρνω από όλη την Ελλάδα και από τους εργαζόμενους είναι θετική.

Είναι θετική που για πρώτη φορά η πρόνοια που ήταν στο Εργασίας, που ήταν στο Υγείας, παραμένει η Γενική Γραμματεία Καταπολέμησης της Φτώχειας. Ο κύριος Πρόδρομος Σπύρος δεν είναι εδώ, γιατί είναι σε υποχρέωση στις Βρυξέλλες. Άρα αυτούσιο και πραγματικά ουσιαστικό είναι το έργο που συνεχίζει να γίνεται. Και, βέβαια, το παιδί που έχει πλέον τη στέγη, έτσι ώστε να μπορέσουμε να καταπολεμήσουμε, ούτως η άλλως και όλες αυτές τις διαφορετικές στρατηγικές και τα σχέδια. Δηλαδή, σωστό είναι αυτό που λέτε. Υπάρχουν πάρα πολλά σχέδια δράσης και εδώ θα πρέπει να ενώσουμε κάποια στιγμή τις οριζόντιες πολιτικές και να βρούμε και τους τρόπους, έτσι ώστε τα πρωτόκολλα να λειτουργούν. Αυτό θέλουμε να κάνουμε και με το πρωτόκολλο αυτό το οποίο καλούμε και όλους τους φορείς να συμμετάσχουν.

 Για τα «Παιδικά Χωριά SOS», λαμβάνουμε υπόψη αυτό το οποίο ειπώθηκε σήμερα. θα δούμε την παρατήρηση του εκπροσώπου για τη διάρκεια ύπαρξης του ασυμβίβαστου που εισάγουμε, να το εξετάσουμε λίγο και νομοτεχνικά τις επόμενες μέρες και να βελτιωθεί, για την περίπτωση στελεχών που δεν είναι εν ενεργεία διευθυντές.

 Για τη UNICEF, ήδη έχει γίνει μια νομοτεχνική βελτίωση σε αυτά τα οποία μας προτείνετε. Αυτό έχει γίνει με την καινούργια μορφή του νομοσχεδίου. Ίσως να μην έχει γίνει επικαιροποίηση.

 Για το κομμάτι της αστεγίας μέσα στο επόμενο τρίμηνο θα έχουμε την επικαιροποιημένη εκδοχή αυτού που είχε ήδη παρουσιαστεί στο Υπουργικό Συμβούλιο. Κύριε Σταμάτη, νομίζω ότι είχατε, ούτως ή άλλως, συντάξει αυτή τη στρατηγική για το θέμα της αστεγίας, επικαιροποιημένη και με προτάσεις της Υπηρεσίας, έτσι ώστε να έχουμε ακριβώς όλα αυτά τα οποία αυτή τη στιγμή και το πεδίο, αλλά κυρίως οι Υπηρεσίες μας δίνουν. Άρα εντός του τριμήνου σε αυτό θα έχουμε σημαντικές επισημάνσεις και την τελική της μορφή.

Αυτά θα πω για τώρα. Ούτως ή άλλως, έχουμε χρόνο και στην κατ΄ άρθρο και κυρίως στη β΄ ανάγνωση για να επισημάνω και άλλα ζητήματα τα οποία έχω συγκρατήσει εδώ, αλλά δεν θέλω να κάνω κατάχρηση χρόνου.

**ΓΕΩΡΓΙΟΣ ΒΡΕΤΤΑΚΟΣ (Προεδρεύων της Επιτροπής)**: Ευχαριστούμε πάρα πολύ, κυρία Υπουργέ, ευχαριστούμε και όλους τους φορείς. Ολοκληρώθηκε η συζήτηση. Συνεχίζουμε με την τρίτη συνεδρίαση στις 17.00΄ στην ίδια Αίθουσα.

Στο σημείο αυτό ο Πρόεδρος της Επιτροπής κάνει τη γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Καραμπατσώλη Κωνσταντίνα, Καρασμάνης Γεώργιος, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Γαβρήλος Γεώργιος, Θρασκιά Ουρανία (Ράνια), Καλαματιανός Διονύσιος – Χαράλαμπος, Κοντοτόλη Μαρίνα, Λινού Αθηνά, Νοτοπούλου Αικατερίνη (Κατερίνα), Παναγιωτόπουλος Ανδρέας, Παππάς Πέτρος, Πολάκης Παύλος, Καζάνη Αικατερίνη, Λιακούλη Ευαγγελία, Πουλάς Ανδρέας, Τσίμαρης Ιωάννης, Κομνηνάκα Μαρία, Λαμπρούλης Γεώργιος, Κτενά Αφροδίτη, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Παπαδόπουλος Νικόλαος, Γαυγιωτάκης Μιχαήλ, Δημητριάδης Πέτρος, Κεφαλά Γεωργία (Τζώρτζια) και Μπιμπίλας Σπυρίδων.

Τέλος και περί ώρα 16.45΄λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΟΙΚΟΝΟΜΟΥ ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ**